Resepi Nasi Hujan Panas Paling Simple Guna Beras Biasa Je. Sedap & Special!

Sesekali tekak ni teringin nak makan yang special sikit. Tambah-tambah lagi masa musim perayaan kan…
Apa kata kita cuba resepi nasi hujan panas yang colourful ni.

Memang cantik kejadiannya dan berselera tengok.
Anak-anak pun mesti suka!

Nasi ni boleh dipadankan dengan ayam masak merah, kuah kari, dalca dan sebagainya. Istimewa untuk resepi ini, kita lawankan dengan sambal ayam.

Jom tengok resepi nasi hujan panas yang dikongsikan oleh Eka Afikah di bawah ini.
Resepi Nasi Hujan Panas
Bahan-bahan

Beras secukupnya
Bawang besar
Bawang putih
Halia
Bunga lawang
Kayu manis
Daun pandan
Susu cair

Cara-cara
1. Tumis Bahan
Mula-mula tumis bawang besar, bawang putih, halia, bunga lawang, kayu manis, dan daun pandan sampai wangi.
2. Masukkan Beras & Susu Cair
Dah boleh transfer ke rice cooker kalau tadi tumis bahan atas kuali.
Kemudian masukkan beras.
Tambah susu cair lebih kurang setengah tin.
3. Tambah Air
Seterusnya tambah air ikut sukatan macam masak nasi biasa.
Tunggu nasi masak.
4. Bubuh Pewarna
Bila nasi dah kering, masukkan pewarna yang dcampur air.
Cara saya buat macam di bawah ni.

https://media.siraplimau.com/2020/05/33779317_1731875113566132_2474005152244170752_n.mp4
Lepas tu tutup periuk sekejap.
Kemudian baru gaulkan nasi. Buat perlahan-lahan supaya nasi tak pecah. Saya gaul guna garfu.
Siap!

Resepi Sambal Ayam
Bahan-bahan

Bawang besar
Bawang putih
Halia
Serai
Cili kering
Air asam jawa
Gula
Garam
Sedikit sos cili

Cara-cara
1. Blender
Pertama sekali, blender bawang besar, bawang putih, halia, serai, dan cili kering.
2. Tumis
Kemudian tumis sampai garing.
3. Bubuh Air Asam Jawa & Sos Cili
Selepas itu, bubuh sedikit air asam jawa.
Saya letak sos cili sedikit. Kalau nak kurang pedas boleh letak sos tomato. Ikutlah selera masibg-masing ya.
4. Perasakan
Akhir sekali perasakan dengan gula dan garam.
Siap!

Mudah & Menarik Hasilnya
Ok dah siap pun resepi nasi hujan panas kita.
Simple sangat kan?
Untuk sayuran kalau nak mudah boleh makan dengan hirisan timun atau salad.
Kalau rajin boleh buat acar timun, pajeri nenas dan sebagainya.
Sesuai sangat buat untuk jamuan hari raya, potluck atau makan sendiri dekat rumah.
Tapi resepi saya ni memang simple je, sukatan tu bolehlah agak-agak ye.
Semoga anda pun dapat mencubanya.

*Resepi nasi hujan panas ini dikongsikan oleh Eka Afikah menerusi Facebook. Ia telah disunting dan diterbitkan semula dengan kebenaran. Sebarang pertanyaan berkaitan resepi boleh rujuk post asal beliau di SINI.


Banyak Nasi Impit Lebih? Cuba Buat Nasi Impit Goreng Bersalut Tepung Ini. Anak Mesti Suka!

“Rasanya open house kali ni dah tersilap bajet. Banyak pula lebihan nasi impit. Nak dibuang membazir, nak makan macam dah jemu pula. Agak-agak ada tak resepi nasi impit yang boleh diolah kepada makanan yang sedap ya?”
Apa kata cuba resepi nasi impit goreng bersalut tepung ini. Rangup di luar, lembut di dalam. Memang sedap dijadikan snek atau kudapan. Sesiapa yang kurang minat makan nasi impit pun, tentu akan teruja untuk mencuba hidangan ini.

Inilah idea bernas olahan Puan Arieza yang dikongsikannya melalui Facebook. Menurutnya, resepi ini memang cukup digemari oleh anaknya. Mereka yang tak suka makan nasi pun boleh jadi suka bila makan nasi impit goreng bersalut tepung ini.
Resepi Nasi Impit Goreng Bersalut Tepung
Berikut dikongsikan resepi nasi impit goreng bersalut tepung yang simple, tapi rasanya tetap istimewa.

Bahan-bahan

Nasi impit yang dah dipotong-potong
1 sudu serbuk ikan bilis
*3 sudu makan tepung gandum
*3 sudu makan tepung Bestari. (Kalau tak ada boleh buat sendiri atau guna apa-apa tepung goreng ayam)
*1 sudu makan tepung jagung
*1 cawan air
Minyak untuk menggoreng

Nota: Bahan bertanda* untuk buat salutan tepung

1. Potongkan Nasi Impit
Pertama sekali, potongkan nasi impit kecil-kecil. Saya guna nasi impit mini yang dipotong 4 bahagian begini.

2. Gaulkan Dengan Serbuk Ikan Bilis
Seterusnya, saya gaulkan dengan 1 sudu serbuk ikan bilis.

Gaulkan rata pada nasi impit.

3. Bancuh Tepung & Bahan Salutan
Sekarang, kita buatkan pula tepung salutnya. Masukkan semua bahan bertanda * ke dalam mangkuk.

Masukkan air sedikit demi sedikit. Pastikan pekat ya.

4. Celupkan Nasi Impit
Kemudian, ambil nasi impit yang dah digaul dengan serbuk ikan bilis tadi dan celupkan ke dalam bancuhan tepung.
Sementara itu, boleh panaskan minyak dalam kuali dan sedia untuk menggoreng.

5. Goreng
Bila minyak dah panas, masukkan nasi impit tadi. Guna api sederhana saja. Goreng sampai garing atau mengikut citarasa anda. Bila agak-agak dah cukup garing, bolehlah diangkat dan toskan.

Siap!
Inilah hasilnya. Sekali pandang macam goreng pisang. Apapun, memang nampak menyelerakan, bukan?

Jadi, kalau ada nasi impit lebihan di rumah, mesti cuba resepi ini. Jimat, tak payah membazir. Anak saya yang susah nak makan nasi pun boleh jadi suka bila dibuat resepi nasi impit goreng bersalut tepung ini.

Akhir kata, semoga bermanfaat untuk anda semua.
Selamat mencuba!

*Resepi nasi impit bersalut tepung ini adalah idea asal Puan Arieza Rieza yang dikongsikan pertama kalinya melalui Group Masak Apa Hari Ni (MAHN).  Ia diterbitkan semula dengan keizinan beliau.


Jangan Buang Nasi Impit Lebih, Buat Lontong Goreng Ni ‘Confirm’ Licin

“Alahai banyaknya lebihan nasi impit ni. Kuah kacang, kuah lontong semua dah habis. Selain makan dengan sup, apa lagi hidangan best yang kita boleh buat ya?”
Nasi impit sememangnya antara juadah wajib yang akan dihidangkan oleh tuan rumah pada Hari Raya. Kadang-kadang, ada banyak nasi impit yang terlebih disebabkan begitu banyak pilihan makanan lain pada Hari Raya. Itu pun belum masuk yang jiran-jiran bagi. Jadi, apa lagi resepi yang boleh kita buat kalau ada banyak lebihan nasi impit di rumah?

Dalam artikel kali ini, Puan Jalilah berbesar hati untuk berkongsikan sebuah resepi yang biasa disajikan beliau pada petang Raya, iaitu nasi impit goreng cili api atau orang Johor cakap lontong goreng.
Cara membuatnya seakan-akan membuat nasi goreng, cuma nasinya kita guna nasi impit. Seronok juga sesekali tukar selera dan mempelbagaikan hidangan di Hari Raya ini.

Jadi apa lagi, mari ikuti resepi beliau selengkapnya di bawah.

Resepi Lontong Goreng Cilipadi
Berikut adalah bahan-bahannya.
Bahan-bahan

8-10 ketul nasi impit dipotong 4
10-15 cili hijau dengan cili merah
4 ulas bawang merah
3 ulas bawang putih
Segenggam ikan bilis
Semangkuk hirisan ayam
Sedikit kacang panjang
Sedikit daun sup
Bawang goreng
3 biji telur
Sedikit minyak untuk menumis
Sedikit soo hoon yg direndam hingga kembang dan ditoskan

Cara penyediaan
1. Tumbuk Bahan Tumis
Mula-mula, tumbuk cili padi, bawang merah, bawang putih, dan ikan bilis. Bahan-bahan ini akan kita tumis sekejap lagi.
2. Sediakan Bahan-bahan lain
Sementara itu, sediakan juga bahan-bahan lain seperti sedikit hirisan ayam, tauhu goreng yang dipotong dadu, kacang panjang pula dipotong memanjang.
3. Tumiskan
Selepas itu, panaskan minyak dan tumis bahan yang ditumbuk bersama hirisan ayam hingga garing .
Seterusnya boleh masukkan kacang panjang dan perasakan dengan garam atau serbuk perasa.
4. Masukkan Bahan-bahan Lain
Kemudian, pecahkan telur dan kacau rata. Diikuti dengan bahan-bahan lain iaitu tauhu, nasi impit dan soo hoon.
Kacau sebati.
5. Taburkan Daun Sup & Bawang Goreng
Akhir sekali, taburkan daun sup dan bawang goreng. Dah siap dihidang.
Beginilah hasilnya.

Boleh Pelbagaikan Ikut Kreativiti
Mudah saja nak buat lontong goreng ni kan? Kalau agak-agak suka tambah bahan lain, bolehlah masukkan dalam resepi dan adjust ikut tekak sendiri. Mesti lebih berselera.
Jadi, jangan buang nasi impit kalau ada banyak yang berlebih. Cubalah resepi ini ya. Mana tahu, sekali hidang, terus ramai yang makan sampai licin!

* Resepi nasi impit goreng ini dikongsikan oleh Puan Jalilah menerusi Facebook. Ia disunting dan diterbitkan semula dengan kebenaran. Untuk lebih banyak tips dan resepi, boleh follow beliau di SINI.


Cara Buat Nasi Impit Homemade Tanpa Plastik. Guna Rice Cooker Je

“Banyak jugak cara buat nasi impit yang orang share kat FB. Tapi kebanyakannya pakai plastik. Kat rumah ni bukannya ada plastik-plastik tu. Hmmm… Agaknya mesti ada resepi nasi impit tanpa plastik yang mudah.”
Asyik makan nasi biasa je, sesekali tukar selera makan nasi impit memang seronok. Boleh makan dengan kuah kacang, sayur lodeh, serunding, sambal dan macam-macam lagi.

Sekarang ni dah banyak cara buat nasi impit yang dikongsikan. Antara yang popular termasuklah yang menggunakan plastik aiskrim.
Bagi sesetengah, cara ini mungkin kurang digemari sebab tindakan merebus plastik pada suhu tinggi dianggap boleh membahayakan kesihatan.

Kalau nak lebih selamat dan mudah, apa kata cuba cara yang ditunjukkan oleh Puan Norfadilah Ibrahim ini.

Resepi Nasi Impit Tanpa Plastik, Guna Rice Cooker Pun Jadi!
Sebenarnya mak-mak kita dulu dah lama guna teknik ini untuk buat nasi impit.
Cuma mungkin bila ada pilihan untuk beli nasi impit instant, cara ini semakin dilupakan.
Tapi kalau ramai tahu betapa simplenya cara ni, mesti dah tak beli lagi nasi impit instant tu!
Jadi jangan tunggu lagi, jom tengok bahan dan caranya di bawah.
Bahan-bahan

2 cawan beras
6 cawan air

*Nisbah nasi impit dengan air adalah 1:3, iaitu 1 cawan beras kepada 3 cawan air. Boleh gandakan atau kurangkan ikut keperluan.
Cara-cara
1. Masak Nasi
Mula-mula, tanak nasi sampai masak.
Tak kisahlah nak guna periuk biasa atau periuk elektrik / rice cooker. Asalkan nasi dapat masak sepenuhnya.
Sesekali kacau bagi rata dan tak berkerak.

2. Lenyekkan Nasi
Bila nasi dah masak, terus lenyekkan sikit nasi tu dengan cawan atau senduk.
Pastikan nasi cukup lembek. Kalau tak cukup lembek boleh tambah sikit air panas.
3. Tuangkan Ke Dalam Bekas
Nasi lembek yang dah dilenyek tu bolehlah dituangkan ke dalam loyang / dulang.
Kalau tak ada dulang macam ni, boleh juga guna bekas tupperware atau apa-apa bekas lain yang sewaktu dengannya.
4. Padatkan
Kemudian, padat-padatkan nasi dalam loyang atau bekas tadi dan ratakan bagi elok.

5. Tindih
Akhir sekali, tindihkan dengan bahan berat dan biarkan ia mengeras sekejap.
Saya tutup dengan plastik supaya nasi tak melekat. Kalau ada daun pisang lagi bagus. Lagi wangi bau dia.
Nak bagi padat, saya tindih pulak guna lesung batu dan papan potong macam ni.

Biarkan sekejap sampai ia sejuk dan keras.

Siap!
Bila dah siap tu, beginilah hasilnya.
Sekarang dah bolehlah makan dengan sambal, kari, lodeh dan sebagainya.
Memang mudah sangat kan?

Tak perlu pakai plastik pun boleh buat nasi impit dengan mudah.
Selamat mencuba!

*Resepi nasi impit tanpa plastik ini  dikongsikan oleh Puan Norfadilah Ibrahim menerusi Facebook. Ia telah disunting dan diterbitkan semula dengan kebenaran. Untuk maklumat lanjut atau sebarang pertanyaan boleh rujuk post asal di SINI.


Resepi Nasi Jagung Makan 360 Pax, Sesuai Kenduri Kecil & Tips Masak Tiada Kerak Nasi

Disarankan kalau anda bakal membuat majlis kecil lebih kurang 300 orang hadirin, apa kata anda masukkan nasi jagung sebagai menu utama dan masak sendiri bersama keluarga.
Malah, anda tak perlu khuatir juga sekiranya tidak mahu ada kerak nasi kerana terdapat tips bagaimanana untuk mengelakkannya. Selain itu, dapat bantu kurangkan kos majlis. Jom cuba resepi di bawah!

Baca juga: Resepi Sayur Keladi Masak Lemak Cili Api Campur Ikan Bilis, Original Nogori!
RESEPI SESUAI UNTUK KENDURI KECIL & TIPS MASAK TIADA KERAK!

Resepi Nasi Jagung Style Papa.

Ini Papa bagi untuk masak kuantiti yang banyak. Beras 20kg ni boleh makan 360pax. Masak dengan dapur gas 4 lingkaran.
RESEPI NASI JAGUNG 360 PAX STYLE PAPA!
BAHAN-BAHAN:

Beras Basmati Jasmine Pusa Cream 20kg (rendam beras 20 minit dan toskan).
Bawang besar 4 biji – Potong mayang.
Bawang putih 2 labu – Potong mayang.
Halia 300 gram – Potong batang mancis.
4 sekawan.
Daun pandan 5 helai.
Bay Leaf 5 helai (daun salam).

Sukat beras dulu, kalau beras 1 baldi, air 1 baldi = 1:1

Jagung biji 3kg ( beli yang frozen).
Susu cair 6 tin.
Pewarna kuning perisa jagung.
Garam.
Gula.
Sebuk perasa.
Minyak sapi 1kg.
Minyak masak 2kg (kalau nak kurangkan sikit pun boleh).

CARA-CARA PENYEDIAAN:
Gambar: Dapur gas 4 lingkaran.
1. Panaskan periuk size 65cm dan masukkan minyak sapi campur dengan minyak masak.
2. Tumis bawang besar, bawang putih, halia dan 4 sekawan.
3. Masukkan daun pandan, Bay leaf dan masukkan air yang telah disukat.
4. Masukkan serbuk perasa, gula dan garam secukup rasa.
5. Masak hingga air mendidih dan masukkan jagung.
6. Masukkan susu cair.
7. Kemudian masukkan pewarna kuning ikut suka.
8. Masukkan beras yang telah ditos tadi.
9. Kacau hingga nasi hampir-hampir kering.
Gambar: Periuk yang tiada kerak nasi jika pandai mengawal api ketika masak nasi jagung.
10. Tutupkan kesemua api bahagian tengah dan tinggalkan api bahagian tepi dan kecilkan sebaik mungkin.
11. Tutup periuk nasi dan tindih dengan pemberat diatas tudung.
12. Set jam, biarkan selama 20 ke 25 minit baru buka tudung periuk.
Siap nasi pun dah masak.
Kalau pandai control api kerak pun tak ada sangat. Tu contoh pic ke-3 yang Papa masak semalam.
#ChefPapa
Sumber: Facebook Nazri Mat Zain via Masak Apa Hari Ni..(MAHN)


Resepi Nasi Jagung Simple Dengan Ayam Masak Merah & Jelatah. Sedap!

Musim PKP ni mungkin ramai yang makin rajin masak setiap hari.
Yalah, lagipun sebab sekarang ni masih tak dibenarkan makan di luar. Nak order pun leceh juga kan, lebih-lebih lagi kalau nak makan sekeluarga.

Jadi apa kata kita cuba buat resepi nasi jagung simple yang sangat sedap hasil perkongsian Puan Izanizawati Ismail ini.

Resepi Nasi Jagung Simple Dengan Ayam Masak Merah & Jelatah
BAHAN UNTUK NASI JAGUNG

3 cawan beras
1 cawan isi jagung
1 cawan susu cair
Air secukupnya
1sudu kecil garam

BAHAN TUMISAN

1 btg kulit kayu manis
1 kuntum bunga lawang
2 biji buah pelaga
3 tangkai bunga cengkih
2 helai daun pandan dicarik & disimpul

BAHAN KISAR

3 ulas bwg merah
2 ulas bwg putih
2 cm halia

CARA MENYEDIAKAN NASI JAGUNG
1. Basuh bersih beras, toskan air, ketepikan.
2. Tumis bahan tumisan hingga wangi & masuk bahan kisar.
Masak hingga wangi & kering.
3. Masukkan susu cair, air secukupnya & garam.
Masukkan juga beras & jagung.
Sukat air guna jari.
4. Pindahkan periuk dalam rice cooker & masak seperti biasa.
Sesekali kacau supaya nasi masak sekata.
5. Bila nasi dah kering masukkan hirisan daun sup & kacau-kacau guna garfu.

BAHAN UNTUK AYAM MASAK MERAH

6 ketul ayam
1 cawan santan pekat
1 cawan air
2 batang serai diketuk
2 keping asam keping
Secukup rasa garam, gula & perasa

BAHAN KISAR

2 labu bawang besar
3 ulas bawang putih
2 cm halia
15 tangkai cili kering direbus

CARA MEMASAK AYAM MASAK MERAH
1. Lumur ayam dgn garam & serbuk kunyit.
Goreng separuh garing. Angkat & toskan minyak.
2. Guna minyak gorengan ayam (buang sikit jika banyak) untuk tumis bahan kisar.
Masukkan serai & asam keping.
Masak hingga pecah minyak.
3. Masukkan gula & biarkan gula caramelized (bertukar perang) baru dikacau.
Ia bertujuan untuk meghasilkan warna kuah yang menarik.
4. Masukkan santan, air, garam & perasa. Kacau sebati.
Masukkan ayam & masak hingga kering. Kacau sekali sekala supaya tak hangit.

BAHAN UNTUK JELATAH

1/2 batang timun
1/2 batang carrot
1 biji cili merah
1/2 labu bawang besar
3 sudu besar gula pasir
1 sudu kecil garam halus
4sudu besar cuka

CARA MENYEDIAKAN JELATAH
1. Satukan semua bahan dan sayuran yang dipotong memanjang.
Kacau sebati.

Dah siap bolehlah dihidangkan semuanya bersama.
Nampak menyelerakan betul… Kan?
Selamat mencuba!
*Kredit resepi : Izanizawati Ismail


Resepi Nasi Kacang Kuda Viral, Masakan Indo-Pakistani Yang Confirm Anak Jatuh Cinta!

Mesti anda jarang dengar nama hidangan nasi kacang kuda kan? Ini merupakan hidangan daripada orang Indo-Pakistani, turut dikenali sebagai chana chawal atau chana pulao.
Melalui perkongsian resepi nasi kacang kuda yang dibuat oleh Puan Siti Hazneza, ianya telah menjadi makanan kesukaan si anak berusia 4 tahun. Selain dimakan bersama nasi, boleh juga dicicah dengan roti nan. Mesti sedap ni! Resepinya pun mudah, mari cuba resepi dibawah.

Baca juga: Resepi Badak Berendam Viral, Lemak-Lemak Manis Memang Padu!
RESEPI NASI KACANG KUDA VIRAL, MASAKAN INDO-PAKISTANI YANG CONFIRM ANAK JATUH CINTA!

Orang Indo-Pakistan panggil chana. Orang Punjabi panggil chole. Orang Barat panggil chickpeas. Kita panggil kacang kuda.

Resipi ni sangat ringkas. Berkhasiat sebab kacang kuda kaya protein dan asid folik.
Kali pertama makan semasa pot luck keluarga Muslim di Acadia Park, UBC. Kak Zubaidah dari Pakistan bawa nasi kacang kuda. Anak sulung suka sangat nasi tu. Tapi apabila saya buat di rumah (main agak-agak resipi), dia akan cakap,
“Rasa tak sama macam mama Sakiba.” Tak padan dengan umur empat tahun! Sakiba anak Kak Zubaidah yang berkawan dengan anak saya.
Kak Zubaidah tidak fasih berbahasa Inggeris. Jadi saya minta tolong anak perempuannya, Mahmudah untuk sampaikan kepada Kak Zubaidah yang saya nak belajar cara buat nasi kacang kuda daripadanya.
Dua hari selepas itu, sedulang nasi sampai ke rumah kami. Saya jelaskan kepada Mahmudah saya nak resipinya apabila kami berjumpa selepas itu. Tiga hari kemudian sampai sedulang lagi nasi. Saya jadi takut nak sebut dah haha.
Saya cari di internet dan jumpa Cooking With Faiza. Ma shaa Allah, beliau sangat banyak membantu saya memasak hidangan-hidangan Indo-Pakistani. Saya buat nasi kacang kuda di rumah dan kali ini anak saya kata,
“Sedap, mama!” Alhamdulillah.
Jika mahu buat chana chawal atau chana pulao iaitu nasi kacang kuda, boleh tambah beras basmathi dan ukuran air yang mencukupi. Nak makan dengan nasi boleh atau nak cicah dengan roti nan pun sedap.
Boleh buat pekat atau berkuah. Saya buat berkuah sedikit sebab nak makan dengan nasi putih.
RESEPI NASI KACANG KUDA!
BAHAN-BAHAN:

1 labu bawang besar – didadu kasar.
2 sudu teh jintan putih biji.
1 sudu makan serbuk ketumbar.
1 sudu teh serbuk kunyit.
1 sudu teh serbuk briyani.
2 sudu makan halia – bawang mesin.
5 – 6 ketul ayam (jika mahu).
1 tin kacang kuda (dengan airnya sekali).
1 biji cili muda – dihiris.
Daun sup.
Daun bawang.
Garam secukup rasa.
Lada hitam secukup rasa.
Serbuk stok ayam secukup rasa (jika mahu)

Penerangan pada setiap gambar.
PENYEDIAAN NASI KACANG KUDA:

1 labu bawang besar didadu kasar atau boleh blend jika anak-anak tidak suka nampak bawang.
2 sudu teh jintan putih.

Tumis bawang dan jintan putih sampai bawang layu. Tidak perlu terlalu garing.

Tambah:

1 sudu makan serbuk ketumbar.
1 sudu teh serbuk kunyit.
1 sudu teh serbuk briyani/kurma/sup.
2 sudu makan halia bawang mesin.

Sepatutnya 1 sudu teh serbuk jintan putih namun saya kehabisan. Boleh juga guna serbuk kari jika mahu warna kemerah-merahan atau tambah serbuk cili.

Apabila rempah sudah garing, masukkan ayam. Saya cuma guna bahagian tulang-tulang untuk ambil manis.
Jika mahu jadikan vegetarian, abaikan langkah ini dan kuah kacang kuda ini sedap walaupun tanpa daging.

Tambah 1 tin kacang kuda dengan airnya sekali.

Tambah hirisan daun sup, daun bawang dan cili muda (hijau).
Masakan Indo-Pakistani banyak guna cili muda atau cili padi hijau. Profil rasa pedas cili muda dan cili padi hijau berbeza daripada cili hidup atau cili padi merah. Jika mahu pedas lagi, boleh tambah cili padi hijau.
Lebih sedap jika ada daun ketumbar.

Siap kuah kacang kuda untuk makan dengan nasi putih.
Di rumah ini, mereka ulang makan kuah kacang kuda ni semata-mata macam makan bubur. Selamat mencuba.
Sumber: Facebook via Masak Apa Hari Ni..(MAHN)


Resepi Nasi Khomok Thai Viral, Memang Padu!

Sememangnya kalau berkunjung ke restoran Thai, pasti kita akan rambang mata memilih pelbagai menu yang disajikan bukan? Salah satu menu yang menjadi kegemaran ramai adalah Nasi Khomok. Buat anda yang tidak tahu, Nasi Khomok ini boleh diibaratkan sebagai ‘nasi briyani Thai’. Memang sedap dan lengkap juadah dalam satu pinggan, ini resepi Nasi Khomok anda boleh cuba di rumah!
Baca juga: Resepi Kengsom ‘Berpuaka’ Thai, Bahan Tak Rumit & Sedap!

RESEPI NASI KHOMOK, MEMANG PADU!
BAHAN-BAHAN TUMISAN NASI

-Bawang merah, bawang putih

-Serai

-Kiub pati ayam
-Daun ketumbar, daun pandan
-Rempah tiga sekawan
-Halia
-Serbuk kurma dan serbuk kunyit.
BAHAN SOS PENCICAH

-Daun ketumbar
-Bawang putih 3 ulas
-Cili merah 4 biji
-Perahan limau
-Sos ikan (garam, gula secukup rasa)
BAHAN PERAPAN AYAM

-Biji ketumbar
-Halia dan bawang putih
-Kunyit
-Kiub pati ayam
-Akar daun ketumbar
-Serbuk kari
CARA-CARA
1.Blend semua bahan-bahan yang disenaraikan dan tumis di dalam periuk nasi. Masukkan beras dan masak nasi seperti biasa.

2. Memang wangi dan elok kejadian nasi!

3.Ayam yang sudah diperap, digoreng sehingga keemasan.

4. Siap! Memang sedap dimakan dan boleh tambah berpinggan-pinggan!

Dah bosan tak tahu nak masak apa, boleh cuba resepi ini ya!
Sumber: Norazura Hassan


Masak Nasi Lemak Selalu Lembik & Mentah. Ini 9 Tips Agar Ia ‘Menjadi’

“Ish, kerasnya nasi lemak ni. Tak masak rupanya. Tapi kat rice cooker ni dah tukar mode ‘warm’. Aduh, apa nak buat ni?”
Masak nasi lemak rupanya bukanlah semudah yang disangka. Kali pertama mencuba mungkin tak akan terus menjadi. Sebabnya kalau kita masak nasi lemak, bahannya tak sama dengan nasi biasa.

Antara masalah yang selalu terjadi ialah nasi lemak yang dimasak menjadi mentah, lembik atau berketul-ketul. Nak kata tak ikut resepi, tak juga. ada yang dah ikut 100% pun masih tak menjadi.
Mungkin beberapa petua ini dapat membantu.

5 Tips Elak Nasi Lemak Daripada Mentah
1. Lebihkan Air

Biasanya kalau nak nasi lemak betul-betul masak, kena lebihkan sedikit air berbanding sukatan memasak nasi biasa.
Ingat formula ini, 1 : 1 : 1/2 = Beras : Air : Santan. Semua guna sukatan sama. Kalau pot, semua pot. Kalau guna cawan, semua cawan. Maksudnya kalau kita masak 2 pot beras, guna 2 pot air dan 1 pot santan. Kalau guna santan serbuk, bancuhkan dalam 1 pot air tu.
Insha Allah nasi lemak akan masak dengan lembut dan sempurna.
2. Masukkan Sesudu Minyak Masak
Bila sukatan dah ‘settle’, biasanya kita akan letaklah bahan-bahan tambahan lain contohnya halia, bawang, daun pandan, serai, dan sebagainya. Nak bagi wangi dan ‘naik’ aromanya.
Selain bahan-bahan tersebut, ada juga yang suka masukkan sesudu minyak masak supaya nasi lemak yang dimasak menjadi peroi atau lerai lebih cantik tanpa melekat-lekat.
Foto Kredit: healthnutnews.com
3. Jangan Lupa Gaul
Lepas dah siapkan semua bahan, bolehlah masak macam biasa. Tak kiralah guna rice cooker atau masak di atas dapur gas, kenalah ‘check’ periuk nasi bila agak-agak baunya dah naik.
Gaulkan supaya rata dan masak sekata. Tapi jangan terlalu kerap digaul sebab dikhuatiri berasnya akan pecah.
5. Rendamkan Beras
Satu lagi tips yang boleh anda cuba adalah merendam beras terlebih dahulu sebelum memasak nasi lemak.
Caranya, rendamkan beras yang telah dibasuh ke dalam santan selama sejam atau setengah jam supaya tak jelatah.
Foto Kredit: businesstimes.cc
Kalau Tetap Mentah / Lembik, Apa Nak Buat?
Kalau tak menjadi juga, jangan dibuang nasi yang mentah atau lembik tadi. Anda masih boleh menyelamatkannya dengan beberapa cara ini:
1. Kukus
Kukuskan nasi yang mentah di dalam pengukus selama lebih kurang 10 minit. Nasi lemak akan tetap masak dengan cantik tanpa berkerak. Lembut dan sedap!
2. Letak Cawan Berisi Air
Ambil mangkuk kecil dan isikan air panas. Kemudian buat lubang mengikut saiz mangkuk di tengah nasi dan letakkan mangkuk di dalamnya.
Tutup periuk dan masak semula nasi di dalam rice cooker atau atas api yang perlahan sehingga benar-benar masak.
Foto Kredit: sweethoney86.blogspot.my
3. Tambahkan Sedikit Air Garam
Kalau air dah kering tapi nampak masih mentah, letak sedikit air panas bercampur garam dan sambung masak macam biasa dengan api paling kecil sekali. Pastikan periuk ditutup.
Bagi yang guna rice cooker, tekan semula butang ‘cook’. Tapi kadang-kadang tak boleh tekan, biarkan dalam mode ‘warm’ untuk lebih kurang 10 hingga 20 minit lagi.
4. Masukkan Telur
Sekiranya nasi lemak anda lembik pula, masukkan beberapa biji telur mentah yang dah dibasuh. Kalau periuk kecil, lebih kurang 2-3 biji telur pun dah cukup.
Kemudian, bungkus tudung periuk nasi dengan kain dan tutup semula tudung periuk. Biarkan dalam 15 minit seperti dalam gambar di bawah.
Foto Kredit: pinterest.com
Practice Makes Perfect
Katakanlah anda dah buat semua tips di atas tapi nasi tetap mentah, mungkin ia perlukan sedikit penyesuaian sebab ada jenis beras yang berbeza tahap masaknya.
Apapun, jangan cepat mengalah ya. Bak kata orang, practice makes perfect!  Gitu…


Resepi Nasi Lemak Sambalnya Pekat Berkilat Dapat Beribu Perkongsian, Macam Tok Buat!

Tidak terasa lengkap resepi nasi lemak sekiranya tiada resepi sambalnya sekali. Nasi lemak merupakan sajian yang sangat popular di Malaysia sehingga menjadi pilihan utama rakyat tempatan selain menjadi bualan pelancong yang datang berkunjung ke negara ini.
Antara bahan utama yang wajib ada di dalam hidangan ini adalah sambal nasi lemak. Kali ini, penulis bawakan resepi sambal nasi lemak dikongsikan oleh Puan Norey yang telah mendapat 3k perkongsian untuk anda cuba.

Baca juga: Resepi Butter Chicken Original Dari India, Boleh ‘Adjust’ Pedas & Cecah Roti!
RESEPI SAMBAL NASI LEMAK PEKAT BERKILAT

Rasa nak makan nasi lemak kebetulan lauk dekat peti kurang. Benda paling senang simple anak-anak suka. Kami pencinta nasi lemak dah lewat breakfast kami sekeluarga.

RESEPI NASI LEMAK SAMBAL PEKAT BERKILAT!
Resepi sambal untuk 6 orang.
BAHAN-BAHAN:

1 labu bawang holand.
5 ulas bawang merah.
Sedikit halia.
Sedikit belacan.
Sedikit ikan bilis.

CARA-CARANYA:

1. Blander semua tu.
2. Tumis sampai pecah minyak.
3. Masukkan cili kisar 6 sudu besar.
4. Masukkan gula/nisan, garam, sedikit air asam jawa dan perasa tambahan.
RESEPI NASI LEMAK:
Menjengah di ruangan komen, terdapat juga pengikut yang bertanyakan resepi membuat nasi lemak seperti di bawah. Dah ada sambal dan nasinya jangan lupa pula bahan sampingan yang lain seperti telur rebus, ikan bilis, kacang dan timun.
Tapi kalau anda mahukan ianya lagi sedap, dapat disajikan di atas daun pisang memang lagi menyelerakan. Selamat mencuba!

BAHAN-BAHAN:

1 cawan santan / 1 kotak kecil.
Setengah inci halia.
3 biji bawang merah di mayang.
Sedikit minyak masak.
Daun pandan.
Garam.

Sumber: Facebook Sis Norey Yusof via Masak Apa Hari Ni..(MAHN)


Step-by-Step: Resepi Nasi Mandy Ayam / Kambing Special Sangat. Kena Cuba!

RESEPI NASI MANDY
Mungkin ramai antara kita yang rasa renyah nak buat nasi mandy dekat rumah.

Yelah, berbanding nasi ayam atau nasi goreng, nasi mandy memerlukan lebih banyak bahan atau rempah.
Tapi sesekali buat di rumah tentu seronok kan dapat tukar selera. Lagipun bahan-bahan tu yang membuatkan nasi mandy tu mempunyai rasa istimewa dan cukup ummpph!

Sesuai sangatlah dibuat untuk majlis-majlis keraian atau sekadar makan ramai-ramai di rumah. Kalau masak sendiri dapat jugalah berjimat.

Jadi, di sini kami kongsikan resepi nasi mandy oleh Nurul Ateekah.
Difahamkan resepi inilah yang digunakan untuk beliau berniaga dan terima tempahan. Sekali pandang memang mantap! Kalau rasa mesti terangkat…
Ok tak nak buang masa lagi, jom tengok perkongsian beliau selengkapnya di bawah ini.
STEP-BY-STEP: Resepi Nasi Mandy Special / Nasi Kabsah (Ayam & Kambing)
Seperti yang saya janjikan, inilah RESEPI NASI MANDY saya setiap kali tempahan.
Tak ada terkurang atau terlebih.
Apa yang saya jual pada customer saya, macam nilah resepinya.
*Saiz hidangan untuk 8-10 orang makan
REMPAH NASI MANDI @ KABSAH

2 Sudu Besar Biji Ketumbar
1 sudu besar kayu Manis
1 sudu besar jintan putih
1 sudu besar buah pelaga
1 sudu kecil Bunga cengkih
1 biji limau kering
1 biji buah pala kering /nutmeg
1 helai daun salam/ bayleaves
1 sudu kecil serbuk kunyit

Cara-caranya

Masukkan kesemua bahan kedalam kuali (tanpa minyak).
Sangaikan dengan api perlahan selama 10 minit dan sehingga naik bau.
Masukkan kesemua bahan tadi kedalam tempat pengisar kering/ atau blender kering dan kisar sehingga halus.
Simpan ke dalam tempat yang bertutup.
Dah siap stock untuk nasi mandi / kabsah.

Rujuk langkah bergambar di bawah:

BAHAN-BAHAN NASI MANDY

4 pot beras basmati
1½ pot air x 4 (sebanyak 4 kali diulang) air rebusan kambing / air biasa
Kambing / ayam
Minyak sapi 3 sudu besar
Rempah nasi Mandy 1½ sudu besar
Bawang besar 1 biji (dipotong dadu @ dihiris)
Cili hijau [email protected] batang
Bawang putih 10 ulas
Bayleaves / daun salam [email protected] keping
Limau kering 1 biji
Kayu Manis 1 batang
Bunga cengkih 2biji
Buah pelaga 2 biji
Akar daun ketumbar (2 pokok)
1 kiub [email protected]

BAHAN HIASAN NASI

Daun ketumbar
Kismis
Bawang goreng
Kacang gajus/ badam

CARA MEMASAK NASI MANDY

Rendam beras basmathi selama 20-30 minit dan toskan.
Sediakan kuali atau periuk besar
Panaskan minyak sapi, masukkan kayu manis, buah pelaga, bunga cengkih, limau kering, daun salam, cili hijau, bawang putih, bawang merah, kiub [email protected] dan rempah.
Masak sehingga naik bau.
Sediakan rice cooker dan masukkan beras beserta air mengikut sukatan yang betul
(SAYA MENGGUNAKAN 1½ POT AIR REBUSAN SEBANYAK 4 KALI) Jika mahu una air biasa pun boleh.
Perasakan dengan GARAM JIKA PERLU
Masukkan daging kambing yang dimasak sekali dengan kuahnya (pastikan kambingnya empuk)
*JIKA MENGUNAKAN AYAM,AYAMNYA PERLU DIBAKAR,TIDAK PERLU DIMASAK BERSAMA KUAH
Tekan butang periuk nasi, dan biarkan ianya masak sempurna.
Selepas 10 minit nasi sudah masak, lubangkan kepada 4 bahagian dan masukkan pewarna oren @ kuning (agak2).
Biarkan seketika dalam 5 minit dan gemburkan nasi perlahan-lahan agar nasinya tidak patah.
Seterusnya step yang agak menarik, iaitu BAKAR ARANG. Bakar di atas api dapur terlebih dahulu.
Kemudian, sediakan aluminium foil dan letakkan minyak kedalamnya
Masukkan arang yang telah dibakar tadi, tutup periuk nasi biarkan ianya diasap selama 5-10 minit.
Taburkan kacang, kismis, daun ketumbar dan bawang goreng.
Selesai, angkat nasi dan sedia untuk dihidang.

Masukkan beras.

Dah siap masak bubuh pewarna.

Akhir sekali bubuh arang dan asapkan.

RESEPI PERAPAN AYAM MANDY
Bahan-bahan

1 EKOR AYAM
1 SUDU BESAR REMPAH MANDY
1 SUDU BESAR SERBUK CILI
½@HUJUNG SUDU KECIL PEWARNA OREN ATAU KUNING
GARAM
SERBUK PERASA

Cara-caranya

Masukkan semua bahan kedalam bekas,ratakan kesemuanya..Dan sapukan kepada ayam.(sapu rata Dan biarkan ianya paling kurang [email protected] jam
Panaskan oven, bakar pada suhu 220c. (25-40 minit)
Apabila ayam sudah masak, minyak ayam jangan dibuang. Taburkan pada nasi yang telah dimasak didalam rice cooker (jika mahu).

RESEPI SUP/KUAH NASI MANDY
Bahan-bahan

½ biji bawang besar (dihiris)
6 ulas bawang putih
3 batang cili hijau
1 sudu kecil rempah Mandy
1 kiub ayam
Garam (jika perlu)

Cara-caranya

Panaskan minyak, tumiskan ½ biji bawang besar (dihiris), 6 ulas bawang putih, 3 batang cili hijau, 1 sudu kecil rempah Mandy,1 kiub ayam, sedikit garam (jika perlu)
Masak sehingga mendidih dan secukup rasa (masukkan sedikit kunyit jika perlu)
Boleh letak kentang atau lobak merah (jika mahu)

CARA MEMBUAT SOS SALATA
Bahan-bahan

4 biji besar Tomato
5 biji Cili hijau
2 ulas Bawang putih
2 sudu besar Daun Ketumbar (dihiris)
1 sudu besar Jus Lemon
[email protected] sudu besar air masak(jika perlu)

Cara-cara

Potong ikut saiz untuk kisar.
Kisar semua bahan sehingga hancur
Letak kedalam mangkuk, siap untuk dihidang.

CARA PENYEDIAAN SAYUR
Bahan-bahan

Bawang besar 1 biji dipotong dadu
Tomato 1 biji dipotong dadu
Timun 1 biji dipotong dadu
Lobak merah 1 Biji dipotong dadu
Hiris Daun ketumbar 1 sudu besar

Cara-caranya
Gaulkan kesemua bahan dan letak kedalam mangkuk, siap untuk dihidang.

Dah siap inilah hasilnya…

Nasi mandy ayam yang dihidangkan bersama sos dan sayuran.

Nasi mandy kambing.

Selamat mencuba!
[Baca juga: Resepi Sup Tulang Ala Thai Simple Tapi Power Macam Kedai Siam. Masam-masam Pedas Gitu]
*Kredit resepi: Nurul Ateekah via Masak Apa Hari Ni (MAHN)


Resepi Nasi Minyak ‘Power’ Guna Beras Biasa. Simple, Cepat & Serius Sedap!

“Hujung minggu ni kawan-kawan ofis nak datang beraya, nak masak apa yang special sikit ye?”
Dah bosan nak hidangkan ketupat dan rendang, apa kata kita cuba resepi nasi minyak simple yang dikongsikan oleh Puan Mizah Ngatiman ni. Siap ada step-by-step lagi. Yang baru first time nak cuba buat nasi minyak tu, insha Allah menjadi kalau cuba resepi ni.

Apa yang istimewanya, ia tetap nampak sedap dan menyelerakan walaupun cuma guna beras biasa. Yelah, kadang-kadang kita teringin nak buat nasi minyak, tapi dekat rumah tu bukannya ada stok beras basmathi atau beras panjang. So, jangan risau. Boleh je kalau guna beras biasa.
Bahan-bahan lain untuk lauknya pun mudah dan kebanyakannya ada dekat rumah.

Jadi, jangan buang masa lagi. Jom kita tengok resepi selengkapnya di bawah ini.

Resepi Nasi Minyak Simple, Guna Beras Biasa Pun Tetap Sedap
A. Resepi Nasi Minyak
Bahan-bahan

6 cawan beras
Rempah 3 beradik (bunga lawang, kayu manis, cengkih)
3 sudu besar marjerin
1 cawan susu cair
1 sudu besar Sunquick
Daun pandan

Cara-cara
1. Panaskan marjerin.

2. Tumis rempah 3 beradik dan daun pandan.

3. Masukkan dalam periuk yang beras dah siap cuci.

3. Masukkan susu cair.

4. Masukkan Sunquick. Gaul rata.
Mungkin ada yang tanya kenapa guna Sunquick kan. Sebenarnya kalau tak ada pun tak apa, cuma nak bagi wangi dan menaikkan lagi rasa. Tak percaya, cubalah!

5. Air secukupnya ikut sukatan beras. Masak seperti biasa.
Bila dah masak, inilah hasilnya.
Tada!

B. Resepi Kuah Dalca
Bahan-bahan

Tulang ayam
Santan pekat secukupnya
1 sudu besar serbuk kari daging – dijadikan pes
1 sudu besar serbuk kari ikan – dijadikan pes
Bawang merah – ditumbuk
Bawang putih – ditumbuk
Halia – ditumbuk
Lada merah besar – dipotong tengah
Daun kari
4 sudu besar kacang dhal – direbus empuk terlebih dahulu
Sedikit asam keping

Cara-cara
1. Tumis daun kari.

2. Tumis bahan tumbuk hingga naik bau.

3. Masukkan pes kari (serbuk kari yang dicampur dengan sedikit air) hingga pecah minyak.

4. Masukkan, tulang ayam, lada besar, dan asam keping. Biarkan hingga ayam empuk.

5. Masukkan dhal yang dah empuk.

6. Masukkan sayur kacang panjang dan terung. Boleh tambah carrot dan kentang kalau suka.

7. Masukkan santan.

8. Perasakan dengan garam dan gula secukup rasa. Tunggu sayur empuk.
Siap.

C. Resepi Ayam Masak Merah
Bahan-bahan

Separuh ayam – cuci dan tabur garam dan serbuk kunyit. Goreng lembap / separa masak
Lada kering*
Bawang besar*
Bawang putih*
Halia*
Serai diketuk
Sedikit gula nisan / gula merah
2 sudu besar sos cili
1 sudu besar sos tiram

*Bahan dikisar
Cara-cara
1. Tumis lada dan serai hingga pecah minyak.

2. Masukkan gula nisan, sos cili dan sos tiram. Bila semua dah sebati, perasakan dengan gula dan garam secukup rasa.

3. Gaulkan ayam goreng tadi.

Siap!

D. Resepi Acar Timun Nenas
Bahan-bahan

Nenas – dipotong
Timun – dipotong
Bawang – dimayang
Cili merah besar – dimayang
1 sudu besar Sunquick
1 sudu kecil gula pasir

Cara-cara
Campurkan semua bahan dalam sebuah mangkuk.

Gaul rata, siap!

Mudah & Sedap Walaupun Guna Bahan Biasa
Fuh, tak sangka guna bahan biasa pun boleh buat nasi minyak kan?
Dah siap semua, bolehlah dihidangkan. Disebabkan faktor pencahayaan, nasi minyak ni mungkin nampak cerah sangat macam nasi putih. Kalau yang suka lebih kuning bolehlah tambahkan sedikit serbuk kunyit atau pewarna kuning. Tapi baunya memang wangi semerbak dan cukup menyelerakan!

Insha Allah semua boleh cuba sebab dah ada tunjuk setiap langkahnya satu persatu.
Simple kan?
Selamat mencuba semua.

*Resepi nasi minyak ini dikongsikan oleh Puan Mizah Ngatiman menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut, boleh rujuk post asal beliau di SINI.


Step-by-step: Cara Buat Nasi Tomato Simple Tapi Sedap Macam Kenduri

“Alahai , rasa teringin pulak nak makan nasi tomato. Tapi mana nak cari? Agak-agak kalau buat sendiri susah tak?”
Asyik makan nasi biasa je, sesekali teringin juga tekak ni nak makan nasi tomato kan? Tapi kalau bukan dekat pasar malam atau rumah kenduri, susah juga nak cari orang jual nasi tomato pada hari-hari biasa.

Apa kata kita cuba buat sendiri nasi tomato di rumah. Sebenarnya tak susah mana pun. Resepi yang dikongsikan oleh Puan Reen ini cukup simple. Katanya dia turut sama ajarkan resepi ini pada anaknya yang request nak makan nasi tomato sebelum ke asrama. Alhamdulillah memang mudah.
Jom kita tengok resepinya dengan lengkap di bawah.

Resepi Nasi Tomato Mudah & Sedap Macam Kenduri
Mula-mula kita tengok cara nak masak nasinya dulu.

Resepi ini saya belajar dari Puan Mariana Zainal dan saya olah semula.
Berikut adalah bahan-bahan yang perlu disediakan.
A. Resepi Nasi Tomato
Bahan-bahan

5 cawan beras biasa / beras Basmathi
5 cawan air
4- 5 kuntum bunga lawang
2 batang kulit kayu manis
10 kuntum bunga cengkih
4-5 biji buah pelaga
1/ 4 cawan minyak zaitun (kalau tak ada boleh ganti dengan minyak masak)
2 sudu besar menggunung minyak sapi (kalau tak ada boleh guna mentega)
1/2 cawan susu cair
1 sudu besar gula
1/ 2 sudu besar garam
3-4 helai daun pandan di simpul
3 sudu besar tomato puri
4 biji tomato (kisar dengan sedikit air)
Kismis untuk hiasan (saya tak letak)
2 biji bawang besar*
8 ulas bawang putih*
2 ketul halia sebesar ibu jari*

Bahan bertanda * dikisar atau dihiris halus
Cara-cara
1. Rendam Beras
Mula-mula rendamkan beras supaya beras masak elok bila dah dicampur dengan bahan-bahan lain.
Saya guna beras biasa saja, rendam selama 15-20 minit. Kalau guna beras basmathi, rendam lama sikit dalam 30 minit. Kemudian, basuh dan toskan.
2. Tumis Bahan
Cairkan minyak sapi dan minyak masak / minyak zaitun dalam sebuah periuk di atas api yang sederhana. Tumiskan rempah-rempah kayu manis, cengkih, pelaga dan bunga lawang.
Seterusnya masukkan bahan yang di hiris dan kacau hingga berbau wangi.
3. Masukkan Beras
Kecilkan api dan masukkan beras. Kacau rata-rata selama 1 hingga 2 minit.
Seterusnya masukkan air, susu cair, tomato puri, simpulan daun pandan, gula dan garam secukup rasa.
4. Pindahkan Ke Rice Cooker / Masak Seperti Biasa
Akhir sekali pindahkan semua bahan dalam periuk ke rice cooker dan masak seperti biasa.
Nak masak terus guna periuk atas api pun boleh. Sementara tu kita buat pula lauknya.
Kalau buat nasi tomato, pasangannya dah tentulah ayam masak merah kan. Memang favourite lauk ni, makan dengan nasi putih biasa pun sedap.

Jom kita tengok pula resepi ayam masak merah ala kenduri di bawah ini.
B. Resepi Ayam Masak Merah
Resepi ayam masak merah pun mudah sangat. Resepi asal oleh Puan Salimah Olie.
Ini senarai bahan dan cara membuatnya.
Bahan-bahan

1 ekor ayam – potong kecil, basuh bersih
3 biji bawang besar (saiz besar tau)*
4-5 ulas bawang putih*
1 1/2 inci halia*
3-4 senduk cili kisar
5 sudu besar sos cili
2 biji tomato
2 batang serai – diketuk
1 kulit kayu manis
3 bunga lawang
5 buah pelaga
Garam dan gula secukupnya

Kisar semua bahan bertanda *
Cara-cara
1. Goreng Ayam
Macam biasa, mula-mula gaulkan ayam dengan garam, kunyit. Panaskan kuali, bubuh minyak dan goreng.
Tak payah garing sangat ye sebab lepas ni kita nak bubuh dalam lauk.
2. Tumis Rempah & Bahan Kisar
Kemudian tumis kulit kayu manis, bunga lawang dan buah pelaga sampai naik bau.
Masukkan serai, kacau sekejap. Lepas tu masukkan bahan kisar yang bertanda *. Tumis sampai garing.
3. Masukkan Cili Kisar
Seterusnya masukkan cili kisar dan tumis lagi sampai garing.
4. Perasakan
Akhir sekali perasakan dengan gula, sos cili dan tomato. Biar sekejap dan kacau sesekali.
Perisakan dengan garam pulak. Lepastu bolehlah masukkan ayam yang dah digoreng awl-awal tadi. Terjunkan semua dan gaul sebati.
Siap!

Last sekali, sediakan pula acar timun untuk menyedapkan lagi hidangan nasi tomato ni. Makan pun krup krap krup krap, lagi layan.
C. Acar Timun
Bahan-bahan

Lobak merah
bawang merah
Timun
Cili
Gula & Cuka Secukupnya

Cara-cara
1. Hiris
Basuhkan semua bahan bersih-bersih dan hiris semua bagi memanjang. Ada yang suka nipis ke tebal, ikut citarasa sendiri. Nak bentuk dadu pun boleh bagi senang masuk mulut. Terpulanglah ya.
2. Perasakan
Kemudian perasakan dengan gula dan sedikit cuka dan air ikut tekak masing-masing. Siap!

Buat Sendiri Memang Puas Hati
Bila dah siap, bolehlah hidangkan terus untuk dimakan panas-panas. Nak taburkan bawang goreng atau hiaskan dengan daun sup ke, bagi cantik dan lebih menyelerakan.

Serius puas hati dan jimat kalau buat sendiri nasi tomato di rumah. Satu keluarga boleh makan ulang-ulang dari siang sampai malam. Sedap!

Jadi apa lagi, cubalah resepi nasi tomato ini di rumah nanti ya.

*Resepi nasi tomato ini dikongsikan oleh Puan Reen menerusi Facebook. Ia telah disuntign dan diterbitkan semula dengan kebenaran. Untuk sebarang pertanyaan, boleh rujuk post asal di SINI.


Masakan ‘Mak’ Tak Pernah Salah, Cuba Resipi Nasi Ulam Turun Temurun Ini. Senang & Cepat Siap!

Kalau sebut sahaja nasi ulam, mesti teringat kampung. Tambah-tambah lagi, nasi ulam air tangan ibu atau nenek di kampung! Dalam bulan Ramadhan ini, nasi ulam kini kembali menjadi pilihan ramai. Tetapi, yang sedapnya mestilah resepi nasi ulam turun temurun daripada banyak generasi!
Boleh juga dapatkan di bazar ramadhan, tapi sebenarnya nak buat nasi ulam senang je! Hanya perlukan sediakan bahan kemudian beberapa langkah mudah dan nasi ulam pun akhirnya siap. Nak tunggu balik kampung ibu buatkan? Memang lambat lagi! Jom ikuti perkongsian resepi nasi ulam ini daripada arwah ibu penulis asal sendiri!

Baca juga: Resepi Nasi Arab Simple Tapi Sedap Sangat. Guna Beras Biasa Pun Jadi!
RESEPI NASI ULAM TURUN TEMURUN, PASTI SATU PINGGAN PUN TAK CUKUP!

Bahan-bahan:

Nasi putih
Ikan talang masin
Kerisik (sangai kelapa parut sampai garing dan kisar halus)
Bunga kantan (hiris halus)
Ikan kembung bakar (ambil isinya)
Lada hitam
Bawang merah kecil (hiris halus)
Serai (hiris halus)
Lengkuas (racik halus)
Halia (racik halus)
Ulam-ulaman daun selom, daun kunyit, ulam raja, tenggek burung, daun kesom, pucuk mengkudu, bunga kantan, daun kaduk, pucuk gajus, daun limau purut, daun pegaga (dan daun ulam-ulaman lain yang boleh didapati)

Cara penyediaan:
1. Cuci daun-daun ulam, keringkan dan potong sehalus mungkin.
2. Bakar ikan talang masin tadi dan hancurkan.

3. Potong halus-halus bawang, bunga kantan, lengkuas, halia dan serai.
4. Tumbuk halus lada hitam bersama ikan kembung yang dah dibakar (ambil isinya).
5. Kemudian, semua ulam-ulaman dan daun-daun digaul dahulu dengan ikan talang masin dan sedikit garam halus.

6. Selepas sebati, baru digaul dengan nasi putih.
7. Nasi ulam resepi turun temurun akhirnya siap!

Nasi ulam ini ‘special’, makan begitu pun dah sedap. Tapi, kalau nak lagi sedap, boleh juga makan bersama keropok keping atau telur masin! Kalau begini, satu pinggan memang tak cukup. Itulah keistimewaan nasi ulam, bukan sahaja ia menu sihat, tapi yang paling penting sedap di tekak.
Jadi, apa kata anda cuba resepi nasi ulam untuk juadah berbuka hari ini. Mesti berebut satu keluarga!
Selamat Mencuba!
Sumber: Lubuk Resepi Viral


Resepi Nuget Nasi, ‘Trick’ Bagi Anak Yang Susah Nak Makan Nasi!

Nasi merupakan makanan ruji di Malaysia, di mana ia adalah makanan utama rakyatnya. Ianya mengandungi sumber karbohidrat yang perlu ada dalam tubuh badan manusia dan sudah menjadi makanan yang perlu ada di rumah untuk dinikmati bersama hidangan lauk-pauk yang lain.
Namun, terdapat juga anak-anak yang kurang gemar ataupun susah hendak makan nasi yang akan membuatkan ibu bapa berasa bimbang kerana si kecil gemar menikmati makanan lain seperti nuget. Justeru itu, apa kata anda guna ‘trick’ ini untuk beri anak makan nasi iaitu resepi nuget nasi yang dikongsikan oleh Puan Farah Zaidi di bawah.

Baca juga: Resepi Sambal Nasi Lemak Pekat Berkilat Dapat Beribu Perkongsian, Macam Tok Buat!
‘TRICK’ NUGET NASI BAGI ANAK YANG SUSAH MAKAN NASI
Gambar: Nugget Nasi yang sudah digoreng.

Nugget Nasi untuk anak-anak yang susah nak makan nasi. Sebelum ni penah buat tapi tak jadi. Jumpa resepi lain, saya olah sikit. Alhamdulillah anak saya suka.

RESEPI NUGGET NASI!
BAHAN-BAHAN:
Gambar: Bahan-bahan yang telah dikisar dan dicampurkan ke dalam mangkuk untuk digaul bersama.

Isi ayam.
Nasi.
1 biji telur.
Lobak merah.
Daun sup.
Kobis bunga.
Satu ulas bawang putih.
Setengah biji bawang merah.

Blend semua bahan di atas.

Lada sulah.
Mushroom seasoning.
Tepung gandum (untuk mudah bentuk, letak je atas pinggan sikit).
Serbuk roti.

CARA-CARA:
1. Selepas sudah blend bahan tadi boleh letak lada sulah and mushroom seasoning sedikit. Agak-agak saja. Gaulkan.
2. Sediakan dua bekas. Satu letak 2 biji telur dan satu bekas lagi letak serbuk roti.
Gambar: Bentukkan nuget nasi dengan tepung gandum sedikit.
3. Bentukkan nugget tadi atas pinggan yang kita letakkan tepung gandum. Golekkan kat tepung tuh supaya mudah nak bentuk.
4. Selepas itu, celup dalam telur dan celup ke dalam serbuk roti.
Gambar: Nugget yang sedang dikukus.
5. Kukus sekejap dalam 15-20 minit.
6. Sejukkan sekejap. Boleh goreng dalam minyak macam biasa dan yang lebih boleh frozen.
Sumber: Facebook Farah Zaidi via Resepi Makanan Bayi


Confirm Anak Suka! Jom Buat Chicken Nugget Stick Yang Lebih Sihat, Mudah & Sedap

Anak-anak kita memang suka makan nugget kan?
Nampaknya ramai dah cuba resepi homemade nugget sebagai alternatif yang sihat untuk anak, tanpa MSG, pengawet, dan kurang garam.

Sesekali apa kata buat kelainan dan cuba resepi chicken nugget stick yang diolah oleh Puan Nurul Natasya Abidin ini. Nampak sedap sangat kan?
Memang menarik dan sesuai untuk parti kanak-kanak.

Resepi Nugget Ayam Stick Untuk Anak. Sihat & Sedap!
Berikut adalah senarai bahan yang diperlukan.

Bahan-bahan

Ayam bahagian dada – blend
Daun sup – cincang halus
Carrot – cincang halus
Tepung ubi – 2 sudu
Tepung gandum – 5 sudu
Garam secukup rasa
Lada sulah

Cara-cara
1. Rebus / Kukus
Mula-mula, rebuskan atau kukus semua bahan.
Kalau nak senang melekat pada batang aiskrim / chopstick / lidi, rebus bulat dulu kemudian baru cucuk.

2. Bekukan
Seterusnya bila dah elok dibentuk, bolehlah bekukan dalam freezer.
Tujuan kita bekukan ni supaya testurnya lebih cantik, tak berderai dan kurang serap minyak bila digoreng.

3. Goreng
Bila dah agak beku dalam freezer, bolehlah goreng dengan minyak panas macam kita goreng nugget biasa.
Masa nak goreng, gaul dengan telur dan salut dengan tepung untuk bagi rangup.
Saya gunakan 5 sudu tepung gandum + 3 sudu tepung jagung.

Dah Siap!
Bila dah goreng, macam nilah hasilnya…
Menarik kan? Budak-budak mesti suka sebab senang pegang.
Macam bebola yang biasa orang jual di gerai-gerai makan. Tapi, kalau buat sendiri ni tentulah lebih sihat dan diyakini kebersihannya. Jimat pun jimat.
Yang penting, lagi sedap sebab guna bahan segar. Insha Allah anak-anak suka.
Jadi, apa tunggu lagi. Bahan semua senang je nak dapat.
Selamat mencuba!

*Resepi nugget ayam stick ini disumbangkan oleh Puan Nurul Natasya Abidin menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan dan maklumat lanjut, boleh follow post asal beliau di SINI.


Cara Buat Nugget Ayam Tempura Paling Mudah. Jimat & Sihat!

“Ish, budak-budak tu bukan main susah nak suruh makan. Kalau aku goreng nugget atau kentang, sekejap saja licin. Tapi, benda macam tu mana elok makan selalu, banyak MSG. Hmm.. Baik aku cari resepi nugget ayam ‘homemade’, baru sihat. Untung-untung boleh masukkan sayuran segar sekali.”
Anak-anak kecil biasanya memang sukakan nugget dan makanan jenis jejari. Tapi, ibu-ibu yang cerewet dan menjaga soal pemakanan tentu kurang menggalakkan makan makanan yang berproses ini kerana ia mengandungi MSG serta bahan pengawet. Tambahan pula, harganya agak mahal.

Jadi, kalau boleh buat sendiri memang untung dan menyihatkan!
Kami berbesar hati kerana Puan ALeen Aireish sudi berkongsi resepi nugget ayam tempura beliau dengan para pembaca pada hari ini. Menurutnya, ini adalah salah satu resepi kegemaran anak-anak di rumah. memang terbaik. Tak rugi mencubanya!

Foto Kredit: Puan Aleen Aireish

Resepi Nugget Ayam Tempura ‘Homemade’
Menariknya, Puan ALeen Aireish ada menunjukkan step-by-step bergambar yang mudah untuk rujukan kita semua. Jom tengok langkahnya.
Bahan-bahan :

4 ketul dada ayam ambil bahagian isi sahaja
** cuci bersih & rebus hingga masak, kemudian dipotong/hiris kecil dan halus
** tak nak rebus dulu pun tak mengapa, boleh kisarkan saja
8 keping roti gardenia
**dipotong dadu / kecil-kecil
daun sup & daun bawang
1 btg lobak merah
** dipotong dadu
2 kiub ayam (boleh juga gunakan stok ayam buatan sendiri untuk alternatif yang lebih sihat)
2 sudu makan tepung jagung
2 sudu makan baking powder
lada sulah secukup rasa
2 biji telur

Bahan untuk salut nugget

tepung goreng ayam + air dibuat batter *jangan terlalu cair
tepung goreng ayam untuk golek nugget

Cara-cara :
1. Campurkan Bahan & Kepalkan
Campurkan bahan-bahan tersebut dalam satu bekas yang besar. Ramas-ramaskan hingga boleh dikepalkan atau agak-agak boleh dibentuk bulat-bulat kecil.
Terpulanglah pada selera masing-masing untuk menetapkan saiznya.
Andai kata adunan nugget terlalu kering dan susah untuk dibentuk, tambahkan sedikit air. Jangan terlalu cair, pastikan air dimasukkan sedikit demi sedikit ya!

2. Buat Salutan Tempura
Tepung goreng ayam dibancuh dengan air untuk dijadikan batter atau tempura. Celup nugget yang dah siap dibulat-bulatkan tadi.

Kemudian golekkan dengan tepung goreng ayam.

Dah siap untuk digoreng!

3. Goreng
Panaskan minyak yang banyak supaya nugget tenggelam semasa digoreng. Gorengkan hingga kelihatan warna keemasan.

4. Siap!
Bila dah cantik keemasan warnanya, bolehlah diangkat dan dihidangkan.
Kalau rajin, buat banyak-banyak untuk disejuk bekukan. Lain kali bolehlah terus goreng saja.

Ubah Ikut Citarasa
Senang saja nak ikut resepi nugget ayam tempura ini, bukan?
Anda boleh mengganti atau menambah sebarang bahan tambahan lain yang anda suka ke dalam bahan utama tersebut. Bergantung kepada kreativiti dan citarasa masing-masing. Contohnya, mungkin ada yang suka menambahkan keju di dalam nugget ayam ini. Atau, jika ingin diberikan pada anak kecil mahupun bayi, anda boleh menggunakan stok ayam buatan sendiri yang bebas MSG dan mengelakkan penggunaan garam.
Jika dipelbagaikan, tentu takkan bosan menikmatinya sebagai menu bersarapan atau minum petang. Sihat pun sihat, sebab dah ada sayur di dalamnya.
Selamat mencuba!

* Sumber asal Resepi Nugget Ayam Tempura ini disumbangkan oleh Puan ALeen Aireish melalui Facebook dan diterbitkan semula dengan kebenaran beliau.


Cara Buat Nugget Nasi Bersama Isi Ayam, Sesuai Untuk Anak Yang Tak Suka Makan Nasi

Nugget merupakan antara juadah ‘finger food’ yang menjadi kegemaran si manja. Goreng la waktu mana pun, pasti anak-anak akan habiskan nugget tersebut dalam sekelip mata. Namun, penting juga untuk ibu bapa peka supaya tidak terlalu banyak memberikan makanan finger food ini kerana akan membuatkan anak tidak suka makan nasi.
Jadi, salah satu solusi adalah dengan membuat nugget homemade menggunakan nasi dan isi ayam supaya anak-anak masih mendapat nutrien nasi dalam masa yang sama. Senang je!

BAHAN-BAHAN YANG ANDA PERLUKAN
1.Telur
2.Isi Ayam

3.Nasi

4.Bawang putih
5.Kentang
6. Carrot
7. Minyak

JOM IKUT STEPS PULA
1. Blend semua bahan-bahan tersebut dan kukus selama setengah jam.

2.Setelah siap kukus, sejukkan dan boleh mula potong.

3.Boleh saja potong ikut bentuk kesukaan anda.

4. Frozenkan dan setiap kali nak makan boleh goreng saja!

*Mudah, bersih dan sihat!
Sumber: Nurul Azureena Mohd Sohi


Resepi Nutella Cookies Boy Untuk Anak, Confirm Tak Cukup!

Sambutan Hari Raya Aidilfitri bakal menjelang tidak lama lagi. Antara persiapan penting perlu dilakukan sudah tentunya biskut raya. Ada yang mengambil keputusan untuk membeli dan ada juga yang membuatnya sendiri di rumah bersama anak atau adik-beradik.
Jadi, jika anda mahu mencuba satu resepi biskut raya mudah, apa kata cuba resepi biskut raya nutella cookies seperti perkongsian ibu bernama Julita Salleh di laman Facebooknya.

Baca juga: Resepi Crunchy Cornflakes Chip Simple, Mesti ‘Laku Keras’ Raya Nanti!
RESEPI NUTELLA COOKIES BOY UNTUK ANAK, CONFIRM TAK CUKUP

Nutella cookies boys ( favourite anak-anak). Kuih nak jamu kawan-kawan dan jiran di sini.

Bahan-bahan:

250 butter
2 telur kuning
70g brown sugar
Garam secukuonya
100g cornflakes chocolate ( coco crunch) (Kisar halus)
20g cocoa powder
3 sudu besar Nutella
50g tepung jagung
380 or 400g tepung gandum
MM chocolate untuk perhiasan
Putih telur ( untuk lekatkan MM sapu sikit pada MM chocolate)

Cara penyediaan:

1. Butter, telur kuning, brown sugar, garam mix well( kacau sebati)
2. Tambahkan chocolate cornflakes, chocolate powder, nutella dan kacau sebati.
3. Tambah tepung jagung dan tepung gandum sedikit demi sedikit.  Kemudian kacau sebati.
4. Deco MM chocolate dekat bahagian dan sapu sikit putih telur pad MM tu dan tekan pad cookies tu.

5. Jika tak ada acuan boy ni boleh buat bulat atau ikut suka korang la acuan apa pon. Satu rumah bau sedap cookies ni. Bakar pada suhu 170 selama 15 – 20 minit.

*Nampak sedap kan? Jom kita cuba buat!
Sumber: Facebook Julita Binti Salleh


Tak Payah Beli Lagi, Ini Cara Buat Nutella Homemade Yang Sedap & Jimat

“Budak-budak ni sekali hadap Nutella tu boleh habis sebotol. Aku nak makan tengok-tengok dah habis je. Kalau pandai buat sendiri kan bagus. Dapat juga adjust bagi kurang manis sikit. Mau rosak gigi budak-budak tu nanti.”
Chocolate spread atau Nutella, iaitu jenama sapuan coklat yang paling biasa dibeli ini memang digemari ramai. Tak kiralah yang dewasa, remaja atau lebih-lebih lagi kanak-kanak. Makan biskut, roti atau apa saja akan terasa lebih sedap bila ada coklat kan.

Harga Nutella ni boleh tahan juga mahalnya. Maklumlah barang import. Bagi yang anak ramai, boleh pening kepala bila asyik nak kena beli seminggu sekali.
Apa kata anda cuba buat sendiri chocolate spread ala Nutella ini di rumah. Boleh guna blender biasa dan bahannya pun mudah saja. Jom ikuti resepi yang disumbangkan oleh Puan Syahid Syuhada.

Resepi Nutella Homemade Yang Mudah, Sedap & Jimat
Berikut adalah bahan-bahannya.

Bahan-bahan

1 cawan kacang tanah (kalau ada bajet boleh guna kacang lain seperti hazelnut, almond atau lain-lain jenis kacang ikut suka. Semua kekacang sedap dan ada rasa tersendiri.)
2 sudu makan serbuk koko
Setengah cawan gula (kurangkan kalau tak nak manis)
Secubit garam
Esen vanila (untuk bagi wangi saja, kalau tak ada pun tak apa.)
Setengah cawan minyak (boleh pilih apa-apa minyak terbaik yang ada di rumah. Saya guna VCO + minyak masak).

*Sukatan bahan ini untuk isian separuh balang macam dalam gambar (bekas balang mayonis).
Cara-cara
1. Sangai / Goreng Kacang
Mula-mula, gorengkan kacang hingga masak. Kalau tak nak kulit kacang, sebaiknya goreng tanpa minyak supaya kulitnya mudah dibuang. (Saya ok je sebab kulit kacang pun ada khasiatnya juga.)
Bagi yang guna kacang almond atau hazelnut yang sedia untuk dimakan, tak perlu goreng lagi. Boleh blender terus.
Foto Kredit: keluarga.my
2. Kisar Kacang
Masukkan kacang dalam blender dan kisar kasar dulu. Tak perlu tunggu kacang terlalu halus sebab ia akan keluar minyak dan nanti adunan tak boleh gerak dah.
Jangan risau, boleh guna sudu untuk adukkan dia bila dah offkan blender nanti.

3. Masukkan Serbuk Koko, Gula & Garam
Sekarang masukkan serbuk koko, gula dan garam ke dalam blender. Tekan butang ‘on’ sampailah adunan kacang tak bergerak. Jangan risau, adukkan guna dulu dan tolakkan adunan ke tengah.
4. Tambahkan Minyak & Esen Vanila
Kemudian, boleh dah letak esen vanila. Tambahkan minyak sedikit demi sedikit, jangan terus tuangkan semua.
Kalau blender dan adunan kacang dikisar elok je pusingannya, tandanya minyak dah cukup dan tak perlu tambah lagi tau.

5. Simpan Dalam Bekas
Bila tengok kelikatannya pun cantik, maksudnya dah siap!
Bolehlah disimpan ke dalam bekas kedap udara. Macam saya, recycle botol mayonis saja ni.
Nota: Kalau nak buat lebih banyak, sebaiknya kacang dan gula blender asing guna blender 2 mata (blender kering) dulu. Lepas tu campur semua bahan guna blender 4 mata.

Mudahnya, Tak Payah Beli Lagi!
Bila dah siap, inilah hasilnya. Suka hati nak oles kat roti atau biskut dan lain-lain.

Memang mudah dan jimat kalau buat sendiri chocolate spread ala Nutella ni. Maklumlah, anak-anak suka, cepat je habis. Kalau buat sendiri pun bolehlah kita adjust ikut citarasa sendiri – sama ada nak kurang manis atau nak guna kacang favourite kita. Berbaloi dapat makan puas-puas!
Oh ya, ada lebihan coklat dalam blender tadi jangan dibuang. Boleh buat air coklat yang sedap. Tambahkan susu segar atau air saja dan blend sampai tak ada lagi coklat yang tersisa. Lazatnya!

Selamat mencuba dan selamat menjamu ikut selera.

*Cara buat homemade Nutella ini disumbangkan oleh Puan Syahid Syuhada. Ia telah disunting dan diterbitkan semula dengan kebenaran.


Resepi Nutella Nutball Untuk Anak, Penuh Coklat & Sedap!

Biskut raya memang menjadi kegemaran ramai. Lagi-lagi yang ada coklat, pasti kesukaan semua dan berebut bila dihidangkan. Betul tak? Tapi susah sebenarnya nak dapatkan biskut raya kalau bukan masa raya. Nampaknya kena buat sendiri sahaja di rumah untuk makan bersama keluarga.
Jadi, antara resepi biskut boleh dicuba adalah nutella nutball seperti perkongsian Iesya Sofea. Rugi kalau tak cuba resepi ini, memang penuh coklat dan menjadi rebutan seisi keluarga.

Baca juga: Resepi Cucur Ketam Crispy Viral, Confirm Licin Anak Makan!
RESEPI NUTELLA NUTBALL UNTUK ANAK, PENUH COKLAT & SEDAP!

Bahan A:

– 180g butter (pure butter lebih sedap)
– 50g gula kastor
– 25g brown sugar
– 1¹/² ts esen vanilla
– 1 biji telur putih

Bahan B
– 185g tepung rose (tepung biskut) tepung gandum pun boleh
– 20g coco powder
– 20g susu tepung
– 25g tepung beras
– 30g tepung jagung
– 30g hazelnut powder

Bahan C:
– Almond nibs
– Putih telur/air
– Nutella spread
Cara penyediaan:
1. Gaul Bahan A sehingga sebati. Jangan sampai kembang.

2. Masukkan Bahan B. Segala tepung tu ayak dulu. Gaul sampai jadi doh dan tak melekat dekat tangan. Doh tak keras dan tak lembik.
3. Timbang ikut size yang nak. Buat 9g/pcs pun ok.

3. Bulatkan dan celup dalam putih telur dan golekkan dalam almond nib.

4. Buat lubang dekat tengah tu. Saya guna penekan tart. Lubang tu jangan sampai tembus sampai bawah. Cukup sampai dasar sahaja.

5. Bakar api atas suhu 170 dan bawah suhu 150 selama 20 minit atau ikut oven masing-masing. Saya guna oven combat ssodd kipas 35 suhu 140 39 minit.

6. Siap bakar baru paipkan nutella. Hentak-hentak sikit nak bagi nutella sekata dan tak membukit.
Siap. Selamat mencuba ye. Memang sedap makan sambil menikmati angin petang bersama keluarga. Jangan lupa cuba.

Sumber: Facebook Iesya Sofea


Resepi Aneka Organ Dalaman Lembu Yang Unik, Macam-Macam Ada!

Selain bahagian daging, organ dalaman lembu yang mempunyai pelbagai jenis juga mempunyai peminatnya tersendiri. Justeru itu, terdapat aneka resepi organ dalaman lembu yang ingin penulis kongsikan kepada para pembaca.
Antaranya adalah lidah, babat atau perut dan hati. Tak lupa juga tulang rusuk dan bahagian kaki lembu. Jom lihat resipi di bawah!

Baca juga: Ini Tips Cuci Perut Lembu Hingga Bersih, Baru Berselera Nak Makan!
RESEPI ORGAN DALAMAN LEMBU
Gambar: jcomp

1. Sup Power Tulang Rusuk Campur Lidah

Cikgu lupa sendukkan atau buat video warna sup ini. Bukan jernih atau rasa ringan ya. Sebab cikgu jadikan sup nih rasa berempah yang power. Memang syok sangat menghirup.
Sukatan untuk 1kg tulang campur seketul lidah.
BAHAN A (dikisar):

4 biji bawang merah saiz syiling 20sen
2 ulas bawang putih
1/2 labu bawang holland
1/2 inci halia
1/2 inci lengkuas

BAHAN LAIN:

Sepaket kecil rempah sup Baba’s
2 paket rempah sup bunjut
Akar daun sup
Jag besar air (ikut kesesuaian perencah)
Garam & perencah Hilal

BAHAN TABURAN:

Daun sup & bawang goreng
Cili api merah & hijau
Tomato (pilihan)
Asam limau nipis

Gambar kiri merupakan akar daun sup, manakala kanan adalah lidah lembu yang dihiris nipis.

Tumis bahan A hingga sedikit kekuningan dengan sedikit minyak.
Campurkan dengan sepaket kecil rempah sup Baba’s dan kacau sehingga sedikit garing.
Kemudian, masukkan dua pek rempah sup bunjut.
Seterusnya masukkan pula 1-2 akar daun sup yang dibasuh bersih.
Kacau lagi sehingga pes wangi ya.
Cikgu lupa nak sukat air banyak mana. Agak-agak satu jag besar kira agak padan dengan pes tadi okay.
Setelah itu, masukkan tulang rusuk sekilo dulu.
Masukkan garam dan perencah Hilal siap-siap. Tiada perencah jenama tu boleh guna mana-mana jenama. Garam tu padan dengan kuah ya.
Selepas isi tulang rusuk mula empuk, bolehlah masukkan lidah lembu yang dihiris nipis. Proses bersihkan lidah lembu adalah basuh bersih dan buang lapisan putih yang bergerigi. Kemudian, rebus sedikit masak dan baru hiris nipis.
Biarkan sup mendidih dalam api perlahan. Bolehlah perasakan garam yang kurang.
Sebelum tutup api boleh je nak tabur sedikit hirisan daun sup dan bawang goreng untuk baunya naik. Selebihnya tabur masa nak makan.
Nak makan baru masukkan bahan taburan di atas. Masa ini baru kick perahan asam limau nipis.

Sup yang sedang mendidih.
Sumber: Afy AL Habibi
2. Babat/Perut Lembu Tumis Kari

BAHAN UTAMA:

Perut lembu atau babat yang telah direbus empuk

BAHAN A (dihiris halus):

1 batang serai diketuk
4 biji bawang besar
1 labu bawang putih
5-6 tangkai cili
2-3 tangkai lada besar
2 inci halia

BAHAN-BAHAN LAIN:

Asam keping
2sb serbuk kari ikan
Gula dan garam secukupnya

Tumis serai.
Masukkan semua bahan A. Tumis hingga naik bau dan sedikit layu.
Masukkan babat yang dah dihiris kecil.
Masukkan serbuk kari dan kacau rata sekejap.
Masukkan air paras babat. Babat dah empuk, hanya nak dapatkan sedikit kuah.
Letak garam dan gula secukupnya. Asam keping sekali. Biarkan kuah sedikit pekat.
Last sekali saya letak lagi hirisan bawang dan lada untuk aroma tambahan. Gaul sekejap, siap. Tutup api.

Sumber: Mizah Ngatiman via Masak Apa Hari Ni..(MAHN)
Baca juga: Ini 3 Cara Buang Bau Hamis Daging Kambing, Barulah Terbuka Selera Nak Makan!
3. Sup Kaki Lembu

BAHAN-BAHAN:

1 batang kaki lembu
1-2 inci halia
Garam
Daun sup
2-3 tangkai cili padi
1 biji limau nipis
Bawang goreng

BAHAN-BAHAN TUMIS:

1 sup bunjut
1 sudu besar serbuk rempah sup
4 ulas bawang merah – hiris
3 ulas bawang putih – hiris
Kulit kayu manis & bunga lawang

Bakar kaki lembu sehingga kulitnya tertanggal dan bulu di kulit hangus. Kikis sehingga hilang kesan hangus.
Rebus kaki tadi bersama tulang kaki lembu yang lain. Masukkan halia yang dihiris kasar dan rebus sehingga tulang empuk. Saya guna pressure cooker dalam 45 minit.
Menggunakan kuali lain, panaskan minyak dan tumis bahan tumis sehingga wangi. Kemudian dituang ke dalam kuah rebusan tulang kaki tadi.
Masukkan garam dan serbuk perasa secukupnya. Akhir sekali taburkan daun sup dan bawang goreng. Ketika dihidangkan, tabur cili padi dan perah limau nipis. Sedia untuk dinikmati.

Sumber: Bob Kelanang via Resepi Mama Ria
4. Hati Lembu Masak Kicap Jintan

Resipi ini, selain dari hati lembu…hati ayam pun boleh, daging, ayam, limpa dan paru.
BAHAN KISAR:

2 biji bawang besar
4 ulas bawang merah
2 ulas bawang putih
2 btg serai
1 sb biji ketumbar
1 st jintan putih
1 st jintan manis

BAHAN LAIN:

500g hati lembu
3 ulas bawang merah (hiris)
2 ulas bawang putih (hiris)
3 sb cili kisar (kalau suka pedas boleh tambah)
kulit kayu manis
bunga lawang
buah pelaga
sedikit gula melaka kalau suka
kicap secukupnya
kerisek secukupnya (saya letak 3 sudu besar)
asam keping

Tumis bawang hiris, kayu manis, bunga lawang, buah pelaga dan cili kisar.
Apabila dah garing, masukkan bahan kisar dan hati.
Dah hampir kering, masukkan asam keping, kerisek dan kicap secukupnya.
Jangan lupa masukkan hirisan bawang besar dan cili.
Kalau suka boleh letak sikit gula melaka.
Garam saya tak letak dah sebab kicap pun dah cukup.

Sumber: Jamilah Nordin via Masak Apa Hari Ni..(MAHN)
Baca juga: 10 Resipi Rendang Pelbagai Aneka Yang Boleh Cuba Masa Raya Nanti, Baru Meriah Atas Meja!
Ft image: azerbaijan_stockers / dashu83 / stockking


Resepi Original Bakso Bebola Daging Macam Di Indonesia, Mesti Licin Mangkuk!

“Dah bosan makan nasi, rasa nak makan bakso tapi kedai tak buka pula…”
Bakso merupakan antara juadah popular dari negara Indonesia yang mendapat tempat di hati rakyat Malaysia. Makanan bersup yang dihidangkan bersama bebola daging ini juga mempunyai pilihan yang banyak seperti bakso beranak. Tetapi, memang susah sebenarnya untuk anda jumpa kedia yang menyajikan bakso mempunyai rasa yang sama seperti negara seberang.

Oleh itu, wanita ini kongsikan resepi bakso ‘sebijik’ macam di Indonesia untuk anda buat sendiri di rumah. Memang puas makan!
KUAH BAKSO INDONESIA (10 org makan)
Bakso Indonesia request by my mom. Resepi ni original dari orang indo ye. Saya guna bebola daging segera je. Kalau nak sedap boleh guna bebola daging jenama  mohd [email protected] lebih sedap dan terasa dagingnya. Ni saya kongsikan resepi kuah bakso indonesia.

-Tulang daging RM10
-Bebola daging
-2 biji bawang merah dihiris
-2 batang serai dititik (taknak letak pn takpe)
-1 helai daun pandan(taknak letak pn takpe)
-1 1/2 kiub pati daging
-Perasa ajinomoto (boleh ganti maggi cukup rasa)
-Garam secukup rasa
*2 biji bawang
*6 ulas bawang putih
*[email protected] biji buah keras
*1 inci halia
*1 inci kunyit hidup
*1 sb serbuk lada sulah
([email protected] bahan bertanda *)

Serai dan pandan tu bahan additional sahaja. Kalau taknak letak pun takpe.
Cara-caranya

1. Rebus tulang daging selama 30minit. Lagi lama lagi sedap.
2. Dalam kuali lain boleh tumis bawang hiris. Kemudian masuk kan bahan [email protected], pandan dan serai titik.
3. Dah naik bau boleh tuang bahan tumis dalam periuk rebusan tulang tadi. Dan masukkan bebola daging.

4. Perasakan dengan garam dan [email protected] cukup rasa.
5. Rebus sampai bebola daging timbul. Timbul tu maknanya kuah dah masak ye. Dah siap !

Boleh makan dgn bihun, mee, kuey teaw. Resepi cili kicap ada di gambar.
Cili Kicap

*Segenggam cili padi hijau
*6 ulas bawang putih
1 sb cuka
1 sb kuah bakso
4 sb kicap manis
Secukup rasa
Garam
1. Rebus bahan bertanda *. Dah lembut boleh [email protected]
2. Kemudian masuk kan bahan2 lain sesedap rasa. Gaul sebati. Dah siap.
Sumber: Ekynn Aziz


Resepi Original Ikan Kembung Percik Kelantan, Sedak Dooh!

Ikan percik atau ayam percik sememangnya merupakan juadah berbuka yang popular di negeri Kelantan. Memang susah nak dapat menu ini sedap seperti apa yang anda makan di sana. Bila nak beli di bazar, kena beratur panjang pula. Sempena bulan Ramadan kali ini, terdapat satu perkongsian resepi ikan kembung dan ayam percik Kelantan yang dikongsikan di laman Facebook Suhasnida Ismail yang merupakan resepi asli dari Kelantan. Memang kena cuba sebab ‘sedak dooh’!
RESEPI IKAN KEMBUNG PERCIK SEDAK DOOH

Tak tahu nak masak apa?mehla kita buat percik ike kembung pulop,percik klate hok sedak sekali.tak cayo cuba la try,baru tahu namboh nasi ke tidak ha ha ha. Tapi sengoti percik sedak sungguh,menu wojib bulan puasa,anak anak pun lalu makan nasi kalau ada percik,boleh guna untuk percik ikan atau percik ayam deh.jangan duk save sajo resepi tuuuu,try selalu kiki
Bahan A: Perap Ayam/Ikan

8 ulas bawang putih

3 batang serai
1inchi halia
1 tbsp cili kering kisar
2 inchi kunyit hidup
sedikit serbuk perasa/aji/pasti sedap
1tbsp garam
1/2 tbsp jintan manis
secubit belacan (optional)
sedikit air untuk blend
Bahan B: Bahan Kuah

8 biji bawang merah size 50sen
2 ulas bawang putih
sehiris halia
1 tbsp ketumbar biji (sangai)
secubit belacan
3 tbsp cili kering
900ml santan pekat
2 hiris asam limau/asam keping
Bahan C: Bahan Perasa

2 tbsp garam bukit,2 tbsp gula pasir, 2 tbsp gula kabung thai
1 tsp serbuk perasa/aji/pasti sedap
Cara Penyediaan Ikan Kembung Percik

1. Kisar bahan A dan lumur pada ikan dan perap sejam
2. Jika guna ayam, lumur pada ayam dan rebus sekejap ayam di atas dapur dengan sedikit santan sehingga separuh masak
3. Blend bahan B dan masukkan dalam periuk

4. Masukkan santan pekat dan bahan perasa
5. Masak sampai mendidih & pekat
6. Bakar ikan atau ayam sampai masak
7. Salut kuah percik pada ikan atau ayam dan bakar.Buat 4x salutan baru percik lagi bertambah sedapp

8. Kuah percik ni dapat untuk 5 ekor ikan, 1 ekor stgh ayàm size 2kg.

Selamat Mencuba!
Sumber: Suhasnida Ismail


Resepi Otak Otak Paling Simple Tapi Guna Isi Ayam, Boleh Simpan Frozen

Otak-otak merupakan juadah pembuka selera yang sangat digemari ramai. Khususnya jika anda berkunjung ke negeri Pantai Timur, pastinya mudah sekali untuk menjamah makanan yang diperbuat dari isi ikan ini. Namun, tidak ramai yang pernah mencuba otak-otak ayam atau dikenali sebagai pepes ayam. Jadi, kalau nak ubah selera dari selalu menggunakan isi ikan, boleh lah cuba menggunakan isi ayam pula.
RESEPI PEPES AYAM
Sapa-sapa yang biasa makan otak-otak atau sata, PEPES AYAM ni lebih kurang jer rasanya. Hari ni saya buat banyak-banyak, setengahnya saya frozenkan. Senang nak makan…bakar jer dalam oven, boleh makan panas-panas.

Bahan-bahan
Isi ayam bahagian dada – dikisar

2 biji telur

2 sdb ketumbar**
2 sdb jintan manis**
2 sdb jintan putih**
3 btg serai**
5-6 ulas bawang merah**
3 ulas bwg putih**
4 biji buah keras**
1 inci halia**
1 inci kunyit**
Segenggam cili kering**
2 kiub ayam
250 ml santan kara
Secukup rasa
Garam, gula
Daun pisang utk membungkus
Cara-cara
1.Blend semua bahan-bahan bertanda ** kecuali isi ayam dan telur hingga lumat dan tuangkan dalam kuali, masukkan sedikit minyak, kiub ayam, secukup rasa, garam, gula dan santan.

2. Kemudian masak semuanya hingga pekat dan sejukkan sambal.

3. Isi ayam kisar digaul dengan telur, setelah sambal sejuk campurkan dengan ayam kisar tadi. Gaul rata-rata isi ayam dan sambal. Pepes ayam ni nak rasa pedas-pedas manis.

4. Letakkan 1 sdk adunan pepes atas daun pisang dan bungkus mcm kuih koci kemudian kukus selama 20 minit.

5. Masa nak makan bakar sekejap atas dapur. Makan panas-panas, sedapnya!

*Boleh cuba untuk siapa yang tak pernah makan otak-otak ayam atau pepes ayam ini.
Sumber : Rozmaliza Omar


Sesuai Untuk Diet & Tahan Lapar, Ini Resipi Overnight Oat Yang Boleh Buat Anda Kecur Liur!

Bila sebut sahaja bulan Ramadan, sudah pasti kita tak sabar nak berbuka puasa setelah seharian menahan lapar dan dahaga kerana berpuasa bukan? Tapi, untuk meneruskan amalan berpuasa pada esok hari anda juga perlu bersahur sebelum subuh supaya dapat membekalkan tenaga sepanjang berpuasa. Katanya dengan makan overnight oat boleh tahan lapar, jadi ada tak resepi overnight oat yang sedap-sedap?
Sudah semestinya ada! Buat anda yang ingin perut sentiasa tahan lapar, hamil serta nak diet, boleh amalkan mengambil overnight oat dan diletakkan juga buah-buahan segar supaya lebih berkhasiat. Jom buat!

RESEPI OVERNIGHT OAT YANG SEDAP-SEDAP!

Kalau nak sahur kenyang lama & badan tak lembik, please makan overnight oats! I dah amalkan since 2019. Masa pregnant & menyusu semua i makan overnight oats. Meh i share resepi nak buat overnight sedap: Basically, ni cara nak buat overnight oats.

My faves are:

1. Base: oatmeal + yogurt
2. Fruit: anything i have in fridge
3. Topping: maple syrup & honey
4. Sprinkles: dried fruits & nuts
1- Cherry & blueberry
KOLEKSI OVERNIGHT OAT
1. Base: Oatmeal + peach yogurt + coconut milk (macam almond milk tu tau, bukan santan)
-Fruit: Cherry & blueberry
– Topping: Maple syrup
– Sprinkles: Dried fruits & raisins

2- Banana + raisins
– Base: Oatmeal + fresh milk + raspberry greek yogurt
– Fruit: Banana slice
– Topping: Honey
– Sprinkles: Raisins

3- Mix berries
– Base: oatmeal + fresh milk + passion fruit yogurt
– Fruit: mix frozen berries
– Topping: maple syrup
– Sprinkles

4- Blood orange
– Base: oatmeal + fresh milk + passion fruit yogurt
– Fruit: blood orange
– Topping: maple syrup
– Sprinkles: dried cherry & berries

5- Apricots + nuts
– Base: oatmeal + fresh milk + raspberry greek yogurt
– Fruit: dried apricots
– Topping: honey
– Sprinkles: dried fruits + nuts

6- Cherry
-Base: oatmeal + coconut milk + passion fruit yogurt
– Fruit: cherry
– Topping: none
– Sprinkles: raisin

Tak kira musim i makan overnight oats ni hahaha. Btw korang, if korang pregnant & ada gdm, amik 1 je as sweetener contoh amik buah je. Resepi atas ni sesuai untuk yang takde diabetes tau.
If nak kurus pun, kurangkan topping & sprinkles oki. Btw nama dia overnight oats sebab basically kita chill dia dalam fridge overnight. So kalau nak buat untuk sahur, siap terawih terus boleh buat. Paling senang guna je pape ingredients yang dalam fridge you.
Sumber: Twitter @ezzahnor


Resepi Pancake Gebu Ala McD, Confirm Jadi & Baru Puas Makan!

Pancake merupakan antara juadah sarapan yang menjadi kegemaran orang Barat. Mana tidaknya kalau kita tengok sahaja dalam filem, pasti akan terliur dengan resepi pancake yang kelihatan gebu dan dimakan bersama mentega dan caramalized sugar. Kalau di Malaysia, antara pancake yang menjadi kegilaan ramai sudah semestinya yang dijual di sarapan pagi McDonalds. Tapi, sudah banyak resepi pancake dah dicuba tak menjadi!
Jadi, inilah masanya untuk anda buat sendiri pancake gebu seperti di McD dan makan di rumah! Selamat mencuba!

Baca juga: 6 Resepi Kek Guna Air Fryer, Tiap-Tiap Hari Boleh Buat Kek!
RESEPI PANCAKE CONFIRM JADI ALA MCD

Bahan-bahan:

-1 cawan tepung gandum
-2 sudu baking powder
-1 cawan susu segar
-3 sudu gula
-1 sudu kecil garam
-1 sudu kecil esen vanilla
-1 biji telur
-2 sudu butter
Cara buat:
1. Masukkan semua bahan dalam bekas dan pukul sebati. Paling mudah masukkan dalam blender je.

2. Panaskan kuali non-stick dengan api yang perlahan. Sendukkan aduan tadi ke dalam kuali non-stick dan biar sampai dia berlubang-lubang sepenuhnya dan balikkan. Siap!

Boleh dapat dalam 6-7 keping pancake.

Kredit: Daddy Khairul Abdullah via Linda Safar


Resepi Pancake Fluffy Confirm Jadi, Tak Mengecewakan!

“Bosan la nak makan nasi lemak hari-hari. Rasa macam nak makan pancake pula, buat pun sedap ni…”
Pancake merupakan antara juadah sarapan yang menjadi kegemaran orang Barat. Mana tidaknya kalau kita tengok sahaja dalam filem, pasti akan terliur dengan pancake yang kelihatan gebu dan dimakan bersama mentega dan caramalized sugar. Jadi, ini resepi pancake fluffy yang anda boleh cuba dan sudah pasti tidak akan mengecewakan!

Baca juga: Cara Buat Telur Dadar ‘Crispy’ Macam Di Kedai Tomyam
RESEPI PANCAKE FLUFFY CONFIRM JADI

Banyak-banyak resepi pancake, resepi ni paling sedap dan tak mengecewakan. Makan esok pun lembut lagi.. Resepi ni masuk semua bahan terus dalam blender . Blend smpai licin..

Oles pan dengan minyak kali pertama sahaja ye..pakai pan..jangan pakai kuali, kang jadi nama wokcake bukan pancake. Pakai bahan yang hakak dah bagi siap gambar.. kalau nak betul-betul sedap macam hakak punya.
Bahan-bahan pancake fluffy

-1 biji telur
-⅓ gula @ 67g
-2 sudu makan minyak @ 30ml
-½ cawan susu segar @ 125ml

-Tepung kek blue key/self raising flour 1 cawan @ 125g
-1 sudu teh baking powder
-Sedikit esen vanilla/ vanilla paste/ creamy vanilla

Memang sedap dan gebu kejadian pancake tu!
Sumber: Harry Anna


Cara Buat Pancake Paling Gebu & Tetap Lembut Bila Dah Sejuk

“Pagi-pagi ni teringin pulak nak makan pancake macam kat McD tu. Lembut sedap je… Macam mana nak buat pancake gebu macam tu ya?”
Sesekali dah bosan bersarapan dengan roti dan nasi lemak, bolehlah cuba buat pancake gebu hasil perkongsian Aznie Khasri ini. Mesti wangi je satu rumah bila kita masak pancake, kan? Macam lalu di kedai waffle tu.

Sebenarnya simple saja nak membuatnya. Pancake ini memang sangat lembut walaupun bila dah sejuk nanti.
Makan begitu saja pun dah sedap, kalau sapu dengan Nutella lagi terangkat! Anak-anak jangan ceritalah, memang suka sangat.
Jom tengok perkongsian beliau ini selengkapnya di bawah.

Resepi Pancake Paling Gebu & Tetap Lembut Bila Dah Sejuk
Bahan-bahan

1 cawan tepung gandum
2 sdt baking powder
Secubit garam
2 sdb gula halus / kastor
3/4 cawan + 2 sdb susu kotak Full-cream *(Maksudnya sukat 3/4 cawan dulu. Lepas tu tambah lagi 2 sudu besar)
1 biji telur gred A, dikocok
2 sdb butter, dicairkan
1 sdt esen vanila
Sedikit minyak / butter untuk sapu pada kuali leper. *(Tapi saya tak guna sebab dah pakai non-stick pan)

Cara-cara
1. Asingkan Bahan Kering & Basah

Mula-mula, satukan bahan-bahan kering – iaitu tepung, baking powder, garam dan gula ke dalam sebuah bekas. Gaul rata dan ketepikan.
Dalam satu bekas yang lain pula, satukan bahan basah pula – iaitu susu, butter yang telah dicairkan, telur dan esen vanila. Gaul rata.
2. Campurkan
Tuangkan bahan basah ke dalam bahan kering.
Kemudia gaul setakat rata saja, jangan overmix. Jika ada sedikit ketulan-ketulan tepung tak apa.
3. Rehatkan Adunan
Rehatkan adunan yang dikacau tadi selama 15 minit.
4. Masak
Panaskan non-stick pan kecil, guna api paling kecil sekali. Tak perlu sapu minyak pun tak apa.
Tuang adunan tadi dan biarkan hingga pancake naik gebu dan keperangan.
Bila dah berbuih tu maksudnya sebelah tu dah cukup masak, jadi terbalikkan dan tunggu pula sebelahnya lagi masak.
OK Siap!
Bila dah nampak cukup masak, bolehlah diangkat dan terus dihidangkan.
Terpulanglah nak makan dengan butter dan madu macam di McD tu atau sapu dengan Nutella, peanut butter, jem strawberi atau buah-buahan segar. Ikut selera masing-masing.

Bukan main gebu!

Adunan Yang Sama Boleh Buat Kaya Ball Juga
Adunan ini boleh juga dibuat kaya ball. Saya tak ada acuan kaya ball, saya guna saja acuan bahulu ni.
Caranya sama saja, sapu acuan dengan sedikit butter. Bubuh sedikit adunan lepas tu bubuh kaya. Lepas tu tutup balik dengan adunan.
Tutup acuan dengan penutup periuk dan masak hingga ia masak. Siap. Inilah hasilnya.

Wah gebunya!

Serius Sedap & Mudah
Terliur pula bila teringatkan aroma pancake dan kaya ball ni. Boleh buat sarapan, minum petang atau bila-bila rasa teringin tu datang.
Memang mudah sangat. Bolehlah cuba buat sendiri di rumah nanti ya!

*Resepi pancake gebu ini disumbangkan oleh Aznie Khasri menerusi Facebook. Ia telah disunting dan diterbitkan semula dengan kebenaran.
**Untuk lebih banyak tips dan resepi, boleh follow FB Aznie Khasri, FB Page Aznie Cakes House dan IG Aznie Cakes House.


Resepi Pancake Gebu Viral Macam Di McDonald’s, Memang Jadi!

“Bosan la nak makan nasi lemak hari-hari. Rasa macam nak makan pancake pula, pergi beli di Mcd lah…”
Pancake merupakan antara juadah sarapan yang menjadi kegemaran orang Barat. Mana tidaknya kalau kita tengok sahaja dalam filem, pasti akan terliur dengan pancake yang kelihatan gebu dan dimakan bersama mentega dan caramalized sugar. Kalau di Malaysia, antara pancake yang menjadi kegilaan ramai sudah semestinya yang dijual di sarapan pagi McDonalds. Tapi, mesti selalu rasa tak cukup dengan dua keping pancake sahaja kan?

Jadi, inilah masanya untuk anda buat sendiri pancake gebu sebegini dan dimakan di rumah! Selamat mencuba!
MACAM MANA NAK BUAT PANCAKE MACAM DI MCDONALDS?
Bahan-bahan yang diperlukan:

1 biji telur

1/2 sudu makan baking powder
1 sudu makan gula kastor
1/2 sudu makan minyak
3/4 cawan tepung gandum
1/2 cawan fresh milk

Campurkan semua bahan dan kacau sampai adunan tak berketul.

1.Panaskan kuali non stick. Kalau tak ada, sapu butter dan lap guna kitchen towel.
2. Guna senduk dan tuangkan atas kuali.

3.Bila permukaan dah ada gelembung-gelembung udara boleh balikkan dia.

Nampak ada lubang lubang tu boleh dah balikkan pancake tu pic.twitter.com/ts82FbiAGE
— Ama (@amalinaMg) November 17, 2019

Dah siap! Boleh makan bersama madu dan butter. Ikut kepada selera anda nak guna tambahan perasa yang mana ye.

Sumber: Amalina Mg


Aneka 5 Resepi Pancake Paling Mudah, Cepat Dan Lazat

Pancake atau lempeng adalah antara hidangan yang paling mudah untuk dibuat. Menurut sejarah, ia juga antara jenis makanan yang paling awal dihasilkan oleh manusia daripada segenap benua.
Maka, tidak hairanlah terdapat pelbagai jenis pancake atau lempeng yang boleh didapati sama ada di dalam negara mahupun luar negara. Ini bergantung kepada bahan yang digunakan dan mudah didapati di tempat-tempat tertentu.

Di Malaysia, lempeng lebih sinonim kepada jenis tradisional yang dimakan dengan kelapa parut, kuah gulai, sambal, mahupun gula. Pancake pula merujuk kepada jenis lempeng yang selalu didapati di negara Barat. Biasanya ia lebih gebu dan manis.
Selain dimakan dengan lepaan jem, kuah, atau manisan, ia juga boleh dibungkus dan dimasukkan inti di dalamnya.

Mari kita ikuti beberapa resepi pancake yang mudah untuk anda buat di rumah. Sesuai untuk seisi keluarga, terutamanya apabila dimakan panas-panas.

Foto Kredit: blog.ingredientmatcher.com
Resepi Pancake 1: Pancake Gebu
Inilah resepi pancake kegemaran anak-anak tuan punya reseipi. Biasanya dimakan dengan maple syrup atau aiskrim. Memang mudah sangat cara membuatnya. Bau pun naik wangi satu dapur!
Walaupun cara membuatnya sangat ‘simple’ tapi, ianya yang sangat sedap dimakan untuk sarapan mahupun sebagai kudapan minum petang. Rasanya, lebih kurang sama dengan kaya ball, namun ianya lebih besar dan puas dimakan.
Jom kita tengok resepinya.

Bahan-bahan

115g Tepung Gandum
1 sudu kecil (5ml) Soda bikarbonat
1 sudu kecil (5ml) Krim tartar
25g Butter
1 biji Telur
150ml Susu Segar
1 sudu besar Gula
Secubit Garam

Maple syrup yang selalu dimakan dengan pancake.

Ini pula blueberry syrup. Berbeza dengan jem, syrup ini lebih cair dan mudah dimakan dengan pancake atau waffle.
Untuk yang bertanya, ini gambar krim tartar. Ianya serbuk putih. Cari saja di bahagian barang kek, mesti jumpa.

Cara-cara
1. Campurkan tepung dan soda & krim tartar – kalau rajin ayaklah. Tapi selalunya saya gaul terus, sebab malas nak ayak.
2. Masukkan butter sampai berderai macam serbuk roti – jgn di gaul terlalu lama nanti berketul macam doh.
3. Lubangkan ruang di tengah adunan tepung. Kemudian, masukkan telur (yang telah di pukul dulu sedikit) dan selepas itu campurkan susu. Gaul sebati.
4. Tuangkan sesenduk adunan ke atas kuali pancake yang panas dan di lenser dgn sedikit minyak. Along guna kuali pancake bersaiz 5 inci diameter, jadi semua pancake akan sama besar.
5. Masak sehingga ada buih2 udara & tunggu sehingga buih2 tu pecah baru di terbalikkan.
6. Siap. Hidangkan dengan manisan kegemaran anda – maple syrup, madu, mentega atau aiskrim. Makan panas-panas ya, baru sedap!
*Resepi asal oleh alongroz dari MyResepi (http://www.myresipi.com/recipes/3437-pancake)

Resepi Pancake 2: Blueberry Pancake
Berbeza dengan pancake di atas, pancake ini mempunyai perasa blueberry daripada jem blueberry.
Menariknya, anda juga boleh menggunakan jem lain untuk mempelbagaikan rasa, seperti jem strawberry, jem nanas, ataupun kaya. Bergantung kepada kreativiti masing-masing.
Mari ikuti resepi pancake ini.

Bahan-bahan

100g jem blueberry
2 biji telur
120g tepung gandum – ayak
1 sudu besar susu tepung -ayak
1 sudu kecil baking powder – ayak
2 sudu besar air
40g mentega cair
40g gula

Cara-cara

Masukkan telur, gula, air dan jem ke dalam mangkuk.Kacau sekejap dgn “hand whisk”.
Masukkan mentega cair. Kacau lagi.
Masukkan 1/3 daripada bahan yang telah diayak ke dalam mangkuk tadi. Kacau lagi.
Masukkan lagi yg selebihnya. kacau cepat-cepat supaya tak berketul.
Panaskan kuali, sapukan sedikit minyak atau mentega.
Ambik 1 senduk adunan tadi. Letakkan ke dalam kuali yg telah panas.
Apabila dah nampak lubang-lubang pada permukaan pancake, bolehlah balikan pancake ke permukaan satu lagi. Biarkan sehingga masak.

Nota:

Pancake ini dah ada rasa manis. Sesuai dimakan begitu saja atau dengan mentega.
Perlu masak dengan api perlahan untuk mengelakkan dari cepat hangus.
Ada yang lebih suka ‘blend’ semua bahan-bahan tu. Terpulanglah pada masing-masing. Saya buat ikut cara di atas.

*Resepi asal oleh yani dari MyResepi.com (http://www.myresipi.com/recipes/11805-blueberry-pancake)

Resepi Pancake 3: Potato Pancake
Resipi paling senang untuk dimasak dan enak dimakan bersama sambal ikan bilis ataupun kari.
Pancake versi kentang ini tentunya memberi kelainan dalam masakan anda. Mana tidaknya, kentang yang digunakan akan memberi rasa lemak yang enak.
Jadi, sekali-sekala bolehlah tukar selera dan gabungkan bahan berkhasiat ini dalam hidangan pancake anda.
Seperkara lagi, lempeng jenis ini sangat sesuai dimakan dengan manisan mahupun sambal. Dua-dua sesuai!

Bahan-bahan

4 biji kentang (yang direbus dan dilecek)
Tepung gandum
1 biji telur
1 camca serbuk penaik
1/2 cawan susu cair
Sedikit garam
Sedikit air

Cara-cara

Pukul telur, susu dan garam. Masukkan kentang.
Campurkan tepung dan sebuk penaik. Kacau sehingga sebati dan jangan terlalu cair atau pekat. Agak-agaklah sendiri.
Panaskan kuali leper kemudian sapu dengan sedikit minyak. Tuangkan sedikit bancuhan tadi dalam satu senduk. Biarkan sehingga masak dan terbalikkan.

*Resepi asal oleh mysha dari MyResepi.com (http://www.myresipi.com/recipes/1179-potato-pancake)

Resepi Pancake 4: French Pancake (Crepe)
Baiklah, ini lagi satu kelainan yang anda boleh cuba dengan resepi pancake.
Menurut tuan punya resepi ini, sebenarnya French pancake ini juga ala-ala lempeng, tetapi jenis yang nipis. Ia juga disebut crepe.
Ia paling sesuai digabungkan bersama keju cheddar, cendawan, atau tuna.
Memang unik, tapi sangat sedap. Sekali rasa, pasti anda akan nak mencubanya lagi.

Bahan-bahan

1 cwn tepung gandum
3/4 cwn susu segar
1/2 cwn air
2 biji telur
3 sudubesar minyak masak atau butter cair
1/2 sudu kecil garam

Pilihan Inti 1:

keju cheddar + cendawan dalam tin + tuna dalam tin

Pilihan Inti 2:

pisang + nutella atau cokelat sos & makan bersama fresh cream

Pilihan Inti 3:

lemon + gula

Cara-cara

Crepe prep:- masukkan semua bahan dalam bekas, kacau sebati. tapiskan adunan untuk lebih licin dan lembut. Perap 30-1jam dlm fridge.
panaskan pan crepe atau kuali leper yg besar. sapu sedikit minyak. masak crepe selama 2-3 min. ulangi process hingga semua bancuhan habis. Crepes yg dah masak boleh letak bertindan, insyaAllah tak melekat. tutp dalam cling film , simpan dalam fridge sehinga 3 hari. Atau bole juga simpan dalam freezer.
Serving:- Panas pan, sapu dengan butter. letakkan sehelai crepe, ratakan filling. Lipat 2. Sapu butter lagi. Lipat lagi untuk bentukkan 3 segi. Hidang panas2.
note: kalau suka yg garing, sebaikknya prepare kulitnya sehari awal. dan juga masak lama skit masa taruk filling .
crepe with cheese + mushroom + tuna

*Resepi asal oleh joayee dari MyResepi.com (http://www.myresipi.com/recipes/3667-crepes)

Resepi Pancake 5: Pancake Spring Roll
Pancake ala popia ini mempunyai inti di dalamnya. Berbeza dengan kulit popia yang rangup atau popia basah, kulitnya ini lebih lembut dan mengenyangkan.
Selain sesuai dihidangkan untuk minum petang, anda juga boleh menjadikannya hidangan tengahari bagi yang ‘diet’. Mudah dimakan dan dibawa ke pejabat.

Bahan-bahan
PANCAKE

1 cawan (130gm) tepung gandum
2 sudu kecil baking powder
2 sudu besar gula
1 biji telur dipukul perlahan
1 cawan(240ml) susu (susu segar/susu sejat)
2 sudu besar mentega-dicairkan

INTI DALAM

2 biji Telur dipukul seperti telur dadar
1 Batang Karot diricih halus
2 biji Kentang dicincang memanjang
Pati Ayam
Daun Sup & daun bawang dicincang
Bawang merah 2 ulas dicincang dadu
bawang putih 2 ulang dicincang dadu
Black pepper
garam secukup rasa

Cara-cara
PANCAKE

Adunkan semua bahan dan pukul sampai rata.
Layangkan di atas kuali (sebaiknya non-stick pan). Buat bentuk bulat dan kawal ketebalannya.
Ulang sampai habis tepung.

INTI DALAM

Goreng sayur carrot, kentang, bawang dadu & daun sup + daun bawang sampai masak. Tapi jangan goreng terlalu lama sampai lembek sayurnya. Nak masukkan sayuran segar seperti salad pun boleh.
Jangan lupa perasakan dengan garam dengan pati ayam sikit. Siap dan asingkan dalam bekas.
Goreng telur dadar senipis-nipisnya. Macam buat lempeng tadi.
Apabila dah siap semua bahan, mulakan aktiviti menggulung. Ambil lapisan crepe, letakkan lapisan telur, kemudian susun inti atas telur.
Boleh taburkan sedikit blackpepper dan gulung macam popia basah. Kalau nak pedas bolehlah letakkan cili sos. Boleh juga letakkan mayonis atau sos salad kegemaran anda.

*Resepi asal oleh attila dari MyResepi.com (http://www.myresipi.com/recipes/17014-pancake-spring-roll)

Mari Pelbagaikan Hidangan!
Wah, ada banyak rupa dan versi sebenarnya ‘pancake’ ini. Walaupun menggunakan tepung sebagai bahan asas, gabungannya dengan bahan-bahan lain tentu dapat mengetengahkan rasa yang berbeza.
Jadi, jom kita cuba semua resepi pancake yang disenaraikan di atas. Semuanya mudah, tapi sedap-sedap belaka!


Resepi Pancake Pisang Guna 2 Bahan Saja. Tanpa Gula, Tanpa Tepung

“Apa lagi menu sarapan nak buat untuk anak dan suami ye? Asyik-asyik makan roti, nasi goreng, cucur, boring jugak. Hmm… Kalau ada resepi yang sihat-sihat pun bagus juga. Yang penting simple!”
Hari-hari nak sediakan sarapan atau bekal anak-anak ke sekolah memang boleh pening kepala juga dibuatnya. Apa kata cuba buat pancake pisang hasil sumbangan Puan Yanie Rosdi ini. Walaupun ringkas, tapi tetap menyelerakan. Anak-anak mesti suka. Mak-mak yang tengah diet pun boleh ‘layan’ juga sebab hanya guna pisang dan telur saja.

Jom kita ikuti cara-caranya di bawah ini.
Resepi Pancake Pisang Paling Ringkas Dengan 2 Bahan Saja
Bahan-bahan

3 biji pisang
2 biji telur
*1 sudu madu (optional)

Cara-cara
1. Lenyek Pisang
Mula-mula, lenyek pisang bersama telur sehingga sebati. Anda boleh juga gunakan blender untuk hancurkan kedua-dua bahan tadi.

2. Panaskan Kuali Leper
Bila dah siap dihancurkan, boleh mula panaskan kuali leper. Oleskan sedikit mentega atau butter untuk menaikkan bau yang lebih wangi. Kalau nak sihat, guna minyak zaitun pun boleh.
Oh ya, seeloknya masakkan dengan non-stick pan supaya tak melekat. Semasa memasak nanti, guna api perlahan sahaja supaya pancake masak dengan sekata dan tak hangus.
3. Terbalikkan
Bila dah berbuih-buih macam di bawah ni, tandanya sebelah bahagian dah masak. Jadi. bolehlah terbalikkan dan tunggu hingga sebelah lagi bahagian masak.

4. Hidangkan
Setelah siap boleh curahkan satu sudu madu sebagai pemanis semulajadi bagi yang sukakan rasa yang manis sedikit. Sebenarnya kalau makan begitu saja pun dah cukup sedap.
Sesuai juga dihidangkan bersama ais krim, terutamanya untuk makan petang. Kalau nak tambahkan lebih bahan dan rasa, taburkan cip coklat, kekacang, parutan keju, atau apa saja topping yang anda suka. Terpulang pada citarasa masing-masing.
Beginilah hasilnya. Walaupun ringkas, rasanya tetap lazat. Tak percaya, cubalah sendiri!

Sarapan Mudah & Berkhasiat Untuk Seisi Keluarga
Mudah saja membuatnya. Kalau ada pisang lebih, biasanya asyik buat cucur saja kan? Jadi lepas ini bolehlah cuba resepi pancake ini pula. Ianya sudah tentu alternatif yang lebih sihat berbanding cucur sebab ianya tak digoreng dalam minyak banyak.
Kalau beli di kafe atau kedai makan di luar, susah juga nak dapat. Kalau ada pun, boleh tahan mahal juga tau harganya sekarang. Nak jimat, buatlah sendiri di rumah. Hanya guna 2 bahan saja. Boleh makan puas-puas dengan keluarga.
Selamat mencuba!
Bagi yang ada idea untuk menu yang ringkas dan lazat begini, jom kongsikan resepi anda bersama kami.

*Resepi Pancake Pisang ini dikongsikan oleh Puan Yanie Rosdi dan ia diterbitkan semula dengan kebenaran beliau. Untuk sebarang pertanyaan dan lebih banyak perkongsian tips, boleh follow beliau di SINI.


Sejukkan Tekak Dengan Panna Cotta, ‘Italian Dessert’ Yang Lazat & Berkrim. Mudah Saja Resepinya!

“Kering idea aku nak buat apa untuk ‘potluck’ di pejabat nanti. Apa agaknya resepi yang simple tapi sedap ya? Kalau boleh nak buat yang lain sikit daripada biasa. Bosanlah kalau asyik menu yang sama aja…”
Tahukah anda, panna cotta adalah sejenis hidangan pencuci mulut atau dessert yang berasal dari Itali. Di Malaysia, ia selalunya disajikan di hotel atau restoran-restoran makanan Barat, khususnya makanan Itali. Namun sebenarnya, anda tak perlu berbelanja besar di restoran mewah kerana panna cotta sangat mudah dibuat sendiri di rumah.

Menurut sumber, “panna cotta” bermaksud “krim yang dimasak”. Teksturnya sangat lembut dan mempunyai rasa seperti kek keju, karamel atau puding yang dimakan ketika sejuk. Hidangan ini ini juga sesuai untuk anak-anak kerana ia mengandungi susu dan buah-buahan segar.
Mari kita ikuti resepi yang dikongsikan oleh Puan Ogy Mamita. Beliau yang pada awalnya cuba membuat panna cotta untuk dimakan sendiri, kini tak menang tangan menerima tempahan untuk membuat pencuci mulut ini. Mesti sedap sangat tu!

Resepi Panna Cotta, ‘Italian Dessert’ Yang Lemak & Berkrim
Menurut Puan Ogy, resepi asas ini diperolehi daripada sebuah blog. Daripada satu resepi asas ini, ia boleh diolah menjadi panna cotta strawberry, kiwi, dan mangga seperti dalam gambar di bawah.
Bahan-bahan:

2 cawan susu segar (fresh milk)
1/2 cawan heavy cream/whipping cream
2 sudu kecil serbuk gelatin halal (gelatin boleh juga digantikan dgn agar-agar tali atau agar-agar serbuk)
4 sudu besar gula (resepi asal 5 sudu besar gula)
1 sudu kecil esen vanilla

Cara-cara:
1. Masak Gelatin
Mula-mula, kacau gelatin bersama 3 sudu besar air panas. Biarkan.
2. Masukkan Bahan Lain
Kemudian, masukkan susu segar, krim dan gula dalam periuk. Masak pada api sederhana sampai ada buih-buih kecil.
3. Gabungkan Semua Bahan
Seterusnya, tutup api dan masukkan gelatin. Kacau semua bahan ini dan masukkan esen vanilla.
4. Sejukkan
Biar sejuk sedikit sebelum diisi dalam bekas dan masukkan dalam peti ais (2-3 jam dalam freezer atau 5-6 jam kalau dalam chiller).
5. Hiaskan Dengan Topping Pilihan
Untuk menambah warna dan kesegaran, variasikan topping panna cotta dengan dengan kepingan hirisan coklat atau buah-buahan kesukaan. Terpulang kepada kreativiti dan selera masing-masing, manisan ini mudah dipelbagaikan.
Boleh guna apa-apa buah, coklat atau jem untuk membuat sosnya sendiri. Kalau nak lebih mudah, beli deco filling yang dah siap. Letakkan sos ini selepas panna cotta dah sejuk dan memejal.
Bila dah siap, inilah hasilnya. Menarik!

Selamat Mencuba!
Tak susah sebenarnya nak membuat panna cotta ini. Sesekali, apa salahnya mencuba kelainan dengan resepi baru seperti ini. Tak perlu berbelanja lebih, gerenti puas hati!

*Resepi ini dikongsikan oleh Puan Ogy Mamita dan diterbitkan semula dengan kebenaran. Untuk sebarang pertanyaan atau membuat tempahan, follow Facebook beliau di SINI.